title: Kanarianpodenco

text: Kanarianpodenco on edelleen metsästyskoira: se on sopeutunut täydellisesti työhönsä ja pystyy ylittämään vaikeakulkuisen, kuten kivisen ja vuoristoisen, hiekkaisen tai preeriamaisen maaston, tunkeutumaan luolastoihin ja kapeisiin käytäviin, liikkumaan pensaikoissa ja metsissä. Se ei pelkää mitään esteitä. Metsästys voidaan aloittaa 9 kk iässä. Työskennellessään kanarianpodenco ei yleensä hauku. Se on riistaa ajaessaan rohkea, päättäväinen, nopea ja erittäin ketterä. Se on viisas ja omistajalleen äärimmäisen uskollinen ja jalo. Peloton, tarmokas, kiihkeä ja voimaa uhkuva. Ylväs, ei koskaan aggressiivinen. Pyyteettömästi isäntäänsä kiintynyt. Sietää kärsivällisesti ankarimmankin työpäivän ilman pienintäkään merkkiä väsymyksestä.


title: Kanarianpodenco

text: Kanarianpodenco on työskennellyt maanviljelijän apuna, joka on tarvinnut metsästyskoiraa. Sillä on erinomaiset ominaisuudet tähän tehtävään -hyvä haju- ja näköaisti, kuulo, nopeus- minkä vuoksi se on ollut aina maanviljelijälle suureksi avuksi ja hän on alkanut vähitellen jalostaa sitä haluamaansa suuntaan. Kanarianpodenco on levinnyt kotiseutunsa lisäksi mm. Etelä-Amerikkaan.


title: Ellen Marie Vars

text: Ellen Marie Vars tai Elle Márjá Vars (s. 12. elokuuta 1957 Koutokeinon Láhpoluoppalissa) on norjalainen saamelainen kirjailija ja runoilija, joka kirjoittaa pohjoissaameksi. Hänen esikoisteoksensa, nuortenromaani Kátjá kertoo sisäoppilaitoksessa kasvavasta saamelaistytöstä. Se käännettiin heti norjaksi ja on Norjan luetuimpia saameksi kirjoitettuja kirjoja.


title: Kodinhoitotila

text: Kodinhoitotila eli kodinhoitohuone, joskus myös apukeittiö, on vaatehuoltoon tarkoitettu tila, joka on yleensä sijoitettu keittiön tai pesutilojen läheisyyteen. Piirustusmerkintänä käytetään lyhennettä KHT, KHH ("kodinhoitohuone") tai APK ("apukeittiö"). Kodinhoitotilassa on yleensä vesipiste ja lattiakaivo.


title: Kodinhoitotila

text: Kodinhoitotila on tarkoitettu pyykin pesuun ja kuivaukseen sekä vaatteiden korjaukseen ja silittämiseen. Tilasta on usein kulku ulos, jolloin pyykit on helppo viedä kuivumaan pihalle pyykkinarulle.


title: Kodinhoitotila

text: Kodinhoitotila voi sisältää varustuksen myös muita kodin hoitoon liittyviä toimintoja varten, yleensä siellä esimerkiksi säilytetaan ja huolletaan siivousvälineitä. Kodinhoitotila voi toimia myös askartelu- ja ompelutilana. Pesutiloihin yhteydessä oleva kodinhoitotila saattaa toimia myös pukeutumistilana.


title: Kodinhoitotila

text: Kodinhoitotilaa voidaan kutsua myös apukeittiöksi. Se voi tarjota lisää työ- tai kaappitilaa keittiössä harvemmin käytetyille astioille ja kodinkoneille.


title: Kodinhoitotila

text: Kodinhoitotilassa voi olla seuraavia koneita:


title: Hank Von Helvete

text: Hans Erik Dyvik Husby (s. 15. kesäkuuta 1972), tunnetaan paremmin taiteilijanimellään Hank Von Helvete, on norjalaisen death-punk-yhtye Turbonegron entinen laulaja. Husbyn yhtye tunnetaan parhaiten heidän kieli poskella homoseksuaalisuutta ja punkrockia käsittelevästä huumoristaan, sekä oman ”death punk” -tyylisuuntansa luomisesta. Yhtye perustettiin vuonna 1988 ja kymmenen vuotta myöhemmin 1998 se hajosi väliaikaisesti Husbyn huumeongelmien vuoksi. Husby erosi Turbonegrosta kesällä 2010 päihdeongelmiensa takia.


title: Hank Von Helvete

text: Husby kävi läpi huumevieroituksen asuessaan Moskenesin saarella Lofooteilla, missä hän työskenteli Norjan kalastusmuseossa ja paikallisradion kuuluttajana. Hän on laajalti julkisuudessa kiittänyt lääkkeetöntä Narconon-huumekuntoutusohjelmaa huumeongelmasta selviämisestään.


title: Hank Von Helvete

text: Husby on lukuisissa haastatteluissa tuonut esille olevansa kristitty. Hän meni naimisiin Heidi Riisen kanssa vuonna 2004, mutta he erosivat vuonna 2007. Nykyään Husby on naimisissa malli Gro Skausteinin kanssa. Parilla on 22. joulukuuta 2008 syntynyt tytär.


title: Hank Von Helvete

text: Husby esiintyi vuonna 2010 valmistuneessa ruotsalaisessa elokuvassa "Cornelis", jossa hän näytteli elokuvan pääosan eli Cornelis Vreeswijkin roolin.


title: Heinoslaisuus

text: Heinoslaisuus eli Oulun profetia oli Oulun seudulla 1960-luvulla vaikuttanut uskonnollinen liike, jota johtivat profeettasisarukset "Laila" ja "Aune Heinonen".


title: Heinoslaisuus

text: Liike sai alkunsa elokuussa 1960, kun Oulun lääninhallituksen kanslistina työskennellyt Laila Heinonen kertoi saaneensa Jumalalta seuraavan ilmoituksen:


title: Heinoslaisuus

text: ""Jos tämä kansa ei tee parannusta ennen vuotta 1962, niin Minä annan tämän kansan vihollisen käsiin, ja kukaan ei pääse pakoon, sillä kaikkia kohtaa sama rangaistus, niin uskovia, kuin niitä, jotka eivät usko. Jos löytyy 800000 sellaista, jotka todella ovat puhdistaneet sydämensä Kristuksen, Minun Poikani, verellä, niin minä armahdan tätä kansaa. Mutta jos niitä ei löydy vuoteen 1962, niin se, mitä sanoin, toteutuu""


title: Heinoslaisuus

text: Laila Heinonen julkaisi näitä lopun ajan ennustuksiaan "Palavin lampuin" -nimisessä lehdessä. Nämä profetiat koottiin myös kirjaksi "Suomi, sinun pelastuksesi on Minun Poikani veressä" (1961), jota painettiin noin 30 000 kappaletta.


title: Heinoslaisuus

text: Profetioiden keskeinen sanoma oli aina se, että ellei Suomen kansa tee parannusta tiettyyn ajankohtaan mennessä, Suomi kokee saman kohtalon kuin Baltian maat. Tämä sanoma saikin vastakaikua erityisesti vuonna 1961 tapahtuneen noottikriisin luomassa jännittyneessä ilmapiirissä. Heinoslaisilla oli tässä vaiheessa kannatusta valtion kirkon jäsenten joukossa, ja myös monet papit suhtautuivat liikkeeseen myönteisesti. Liikkeen kannattajat saivat esimerkiksi luvan ennustaa kirkoissa jopa Oulun kaupungin hävitystä. Nämä profetiat saivat puolestaan vastakaikua tammikuussa 1963 sattuneen seurauksena.


title: Heinoslaisuus

text: Kun ennustukset eivät toteutuneet, liike alkoi supistua pieneksi profeettasisarusten ympärille kerääntyneeksi uskollisten kannattajien joukoksi. 1967 liike tuli taas julkisuuteen, kun sen kannattajia kokoontui 21. heinäkuuta Haukiputaan kirkon luo tarkoituksenaan saada Haukiputaan kirkkoherra Erkki Jokela mukaan liikkeeseen. Samaan aikaan Oulussa olivat myös ns. "profeettamellakat", kun heinoslaisten esiintyminen sai paikallisen nuorison mellakoimaan pari viikkoa Oulun keskustassa. Liikkeen johtaja Laila Heinonen tuomittiin 9. elokuuta 1967 Oulun raastuvanoikeudessa sakkoihin kotirauhan rikkomisesta. Kirjailija Anu Kaipainen julkaisi liikkeestä aiheen saaneen kirjansa "Arkkienkeli Oulussa" myös samana vuonna.


title: Heinoslaisuus

text: 1960-luvun lopulla monet liikkeen kannattajat erosivat valtionkirkosta. Laila Heinonen itse muutti 1980-luvulla Oulusta Turkuun. Nykyisin liike toimii Turun seudulla Kaarinassa nimellä "Suomen esirukoilijakansan esirukoilijat ry "(rekisteröity 1972), ja liikkeellä on siellä oma rukoushuone. Kannattajia on vain pieni joukko, ja toiminta on varsin sulkeutunutta.


title: Heinoslaisuus

text: Annika Nykänen ohjasi heinoslaisuudesta dokumenttielokuvan Maailmanloppu alkaa Oulusta. Elokuvan tuotti oululainen tuotantoyhtiö Klaffi Tuotannot, ja se sai ensi-iltansa Oulussa 7. joulukuuta 2007.


title: Kierikki

text: Kierikki on yleisnimitys Oulun kaupungissa, entisen Yli-Iin kunnan alueella Iijoen varrella sijaitseville arkeologisesti tutkituille muinaiselle asuinpaikkavyöhykkeelle. Asuinpaikkojen ajoitukset vaihtelevat neoliittiselta kivikaudelta varhaismetallikauteen eli noin 5000–500 eaa. Kierikin tutkimusta ja esineistöä esitellään muun muassa Yli-Iin Kierikkikeskuksessa.


title: Kierikki

text: Iijoessa ollut Kierikki-niminen koski ja arvellaan, että Kierikki saattaa nimenä viitata joen pyörteeseen eli kierteeseen.


title: Kierikki

text: Iijoki vapautui viime jääkauden jälkeen jäästä noin 9300 eaa., mutta jäi aluksi meren alle. Arkeologisesti kiinnostava alue alkoi kohota merestä noin 8500 eaa., koska tämän jälkeen saapuivat Iijoelle ensimmäiset asukkaat.


title: Kierikki

text: Pohjanlahdella meren eustaattinen nousu ei saavuttanut koskaan maan isostaattista kohoamista ja siksi rantaviiva pakeni kauemmaksi merelle päin. Vuonna 7000 eaa. merenpinta sijaitsi noin 75 metriä nykyisen merenpinnan yläpuolella (m.p.y.) ja vuonna 4000 eaa. se sijaitsi noin 50 metriä m.p.y. Nykyisellään maa kohoaa Pohjanlahden rannikoilla 7,5−9 millimetriä vuodessa, mutta myös menneisyydessä maankohoaminen on ollut Fennoskandian nopeinta.


title: Kierikki

text: Koska maaston muodot ovat olleet jyrkät, eteni merenranta vain noin seitsemän kilometriä tässä ajassa. Joensuun asuinpaikat, jotka rakennettiin näiden 3 000 vuoden aikana, sijaitsevat epätavallisen tiheästi. Koska Pohjanlahti pienenee maankohoamisen myötä, lähentyvät jokien suut toisiaan. Iijoen suu on 7000−4000 eaa. lähentynyt Kemijokea 77 kilometriä ja Oulujokea 25 kilometriä.


title: Kierikki

text: Vaikka Kierikin muinaislöydöistä mainitaan jo 1800-luvulla, alkaa alueen arkeologinen tutkimus vasta 1960, kun Pahkakosken voimalaitoksen rakennuksien alle jäävää aluetta ja Kierikinsaarta tutkittiin. Kierikinkosken valjastaminen lisäsi paineita tutkia veden alle jääviä alueita, joihin kohdennettiin pelastuskaivauksia. Tällöin löydettiin myös Kierikinsaaren länsikärjestä suuri kohde, jossa esiintyi asbestisekoitteista keramiikkaa, jota nykyään kutsutaan Kierikin keramiikaksi. Museovirasto ja Oulun yliopisto suorittivat 1990-luvulla kaivauksia Kuuselankankaalla, Kierikinkankaalla, Korvalassa ja Purkajasuolla. Suoarkeologisesti mielenkiintoisia puuesineitä havaittiin suonkaivuun oheella. Oulun yliopiston on tehnyt alueella kaivauksia vuodesta 1993 lähtien jatkuvasti ja vuodesta 2005 lähtien myös Kierikkikeskus. Museovirasto on osallistunut kaivauksiin työllisyysmäärärahoilla.


title: Kierikki

text: Iijoen muinaisen alajuoksun ja joensuun seudulla on asuttu tutkimusten mukaan varhaiskampakeraamiselta kaudelta 5000 eaa. aina Pöljän keramiikan kaudelle 2900 eaa. asti. Asutus vaikuttaa olevan katkeamatonta.


title: Kierikki

text: Asukasluku näyttää kasvavan. Yläjuoksulla olevilla varhaisilla asuinpaikoilla majojen lukumäärät ja esineistön määrä on pienempi kuin alajuoksun asuinpaikoilla. Tämä saattaa heijastaa elinolojen muuttumista ihmisille suotuisimmiksi. Myös ihmisten toiminnassa tapahtuu muutoksia. Varhaisissa kohteissa kivi-iskokset, keramiikan palasten ja esinelöydöt ovat levinneet tasaisesti asuinpaikan ympäristöön. Myöhemmin havaitaan keskittymiä, jossa esimerkiksi keramiikkaa löydetään yhdestä paikasta paljon, kiven iskennän säleitä toisesta paikasta ja meripihkaesineitä toisaalla. Tämä on tulkittu toimijoiden erikoistumiseksi eli ankarin tulkinta on, että joillakin ihmisillä oli ammatteja. Myös kaukokaupan merkit eksoottisista esineistä viittaavat tähän suuntaan. Täytyyhän kaupattavat esineet olla tavallista taidokkaampia ja niitä pitäisi valmistaa paljon. Erikoistaidot tulevat tällöin tarpeeseen.


title: Kierikki

text: Asuminen kehittyy maanpäälisistä kotamaisista asumuksista kohti raskaammin rakennettujen asumusten suuntaan. Kaivauksista on saatu näyttöä hirsien käytöstä tukirakenteiden ja seinien pystyttämisessä. Pysyvien asumusten tekemiseen kannatti nähdä vaivaa, koska niitä ei tarvinnut enää liikutella. Asumuksen käyttöikä kasvoi, kun materiaali valittiin huolella. Lopulta kuitenkin maankohoamisesta johtuvan rannansiirtymän takia jouduttiin rakentamaan uusi asumus miespolven välein. Talvista asumusmukavuutta lisäsi pohjan osittainen kaivaminen maahan. Myöhemmin talot yhdistettiin välikäytävillä ja rivitaloissa saattoi olla yli kuusi taloa yhdessä.


title: Kierikki

text: Keraamisen kulttuurien kirjo vaihtelee asuinpaikan korkeuden mukaan. Asuinpaikkaa on siirretty rannansiirtymän takia etenevän joensuun lähelle ja taakse on jäänyt hylättyjä asuinpaikkoja, joista on löydetty tunnistettavia esineitä ja keramiikkaa. Pahkakosken asuinpaikat ovat varhaista kampakeraamista kautta (Ka I). Seuraavaa eli tyypillistä kampakeramiikkaa (Ka II) on löydetty alempaa Kierikkikankaan ja Kotikankaan asuinpaikoilta. Kuuselankankaalta on löytynyt sekä tyypillistä kampakeramiikkaa että Kierikin keramiikkaa (Kie). Viimeksi mainittua tavataan myös Kierikinsaaresta ja Voima-Kuuselan asuinpaikoilta. Korvalasta löytynyttä Pöljän keramiikka (Pö) on kronologisesti nuorinta materiaalia.


title: Kierikki

text: Kaivauksia tehdään edelleen vuosittain ja kokonaiskuva laajenee sen myötä. Tunnettuja tutkimuskohteita voidaan luonnehtia lyhyesti seuraavasti.


title: Kierikki

text: Tutkimukset ovat muuttaneet merkittävästi kuvaa kivikauden Pohjois-Suomesta. On käynyt ilmi, että 7 000–5 000 vuotta sitten asuneet ihmiset asuivat suurehkoissa kylissä ympäri vuoden, sillä kala- ja hyljesaaliit mahdollistivat sen. Ylijäämällä käytiin jopa kauppaa kauaksikin. Nämä ihmiset eivät siis olleet nomadeja, vuodenaikojen mukaan edestakaisin vaeltavia kansoja, kuten joskus on Suomen kivikautisten asukkaiden ajateltu olleen. Piinuolenkärkiä tuotiin Venäjältä ja meripihkakoruja Baltian maista. Kierikistä löytyi kesän 2007 kaivauksilta muun muassa purupihkaa. Löytö sai suurta kansainvälistä huomiota. 30. toukokuuta 2008 Kierikistä löydettiin ensimmäinen punamultahauta kivikaudelta.


title: Kierikki

text: Kierikki on myös tyypillisen kampakeramiikan alatyyppi: kierikinkeramiikaksi kutsuttu asbestikeraaminen keramiikkatyyppi oli käytössä noin 3500–3100 eaa.


title: Kierikki

text: Kierikkiin on tehty Suomen suurimpiin kuuluva arkeologinen Kierikkikeskus, joka on suosittu tutustumiskohde arkeologisine näyttelyineen ja kivikauden kylineen. Alueella on myös hotelli.


title: Tombstone Valentine

text: Tombstone Valentine on suomalaisen Wigwam-yhtyeen marraskuussa 1970 julkaistu toinen albumi. Se on samalla yhtyeen ensimmäinen levy, jolla basisti Pekka Pohjola on mukana. Musiikillisesti "Tombstone Valentine" on esikoisalbumia "Hard N’ Horny" (1969) kevyempi ja kaupallishakuisempi. Sillä kuuluvat Wigwamin musiikilliset esikuvat, kuten The Beatles, Traffic, Procol Harum ja The Band. Uuteen tyyliin vaikutti yhdysvaltalainen tuottaja Kim Fowley.


title: Tombstone Valentine

text: Verve Forecast -yhtiö julkaisi "Tombstone Valentine" -albumin myös Yhdysvalloissa vuonna 1971. Kyseessä oli tupla-albumi, joka sisälsi kappaleita "Tombstone Valentinen" lisäksi myös Wigwamin debyyttialbumilta "Hard N’ Horny". Lisäksi mukana oli Jim Pembroken ja rumpali Ronnie Österbergin entisen yhtyeen Blues Sectionin kappaleita.


title: Tombstone Valentine

text: Albumin kansikuva otettiin Helsingin ortodoksisella hautausmaalla.


title: Tombstone Valentine

text: Albumin tuotti yhdysvaltalainen Kim Fowley. Hän kiinnostui Wigwamista luettuaan "Rolling Stone" -lehdestä "Hard N’ Horny" -esikoisalbumin arvostelun, jossa levyn sanottiin jatkavan The Beatlesin "Abbey Road"- ja The Whon "Tommy"-albumien perintöä. Fowleyn yrityksenä olikin tehdä Wigwamista uusi The Beatles. Kesken äänitysten kitaristi Nikke Nikamo erosi, koska ei tullut toimeen Fowleyn kanssa. Niinpä kitaraa albumilla soittivat Tasavallan Presidentin Jukka Tolonen ja studiomuusikko Heikki Laurila.


title: Tombstone Valentine

text: Nauhoituksissa yhtyeen motivaatio oli koetuksella omapäisen tuottajan vuoksi. Finnvox-studiossa järjestetyt venähtäneet sessiot aiheuttivat 10 000 markan laskun.Rantanen: 58.


title: Tombstone Valentine

text: Tuottaja Kim Fowleyn vaikutuksesta levy on musiikillisesti esikoisalbumi "Hard N’ Hornya" kevyempi ja kaupallishakuisempi. "Tombstone Valentinen" musiikissa ilmenevät yhtyeen esikuvat, joita olivat muun muassa The Band, Traffic, The Beatles ja Procol Harum. Laulukieleksi oli vakiintunut englanti. Myös kitara oli esikoisalbumia voimakkaammin esillä ja yhtyeelle tyypillinen urkusoundi enemmän taka-alalla. Rumba-lehden Pertti Hakalan mukaan Wigwamin oma soundi välähtää levyllä vain paikoiteillen. Uusi tyyli ei tyydyttänyt yhtyettä.


title: Tombstone Valentine

text: Albumin kappaleista kaikkiaan neljä on Jim Pembroken yksin kirjoittamia, ”Autograph” on tehty yhdessä tuottaja Kim Fowleyn kanssa. Pembroken kappaleita pidetään osoituksena tämän kyvystä tehdä mieleenjääviä ja ainutlaatuisia poplauluja. Levyllä on kaksi Pekka Pohjolan sävellystä, joista toiseen (”Frederick & Bill”) Jim Pembroke on kirjoittanut sanoituksen. Jukka Gustavsonin kappaleita ovat ”In Gratitude”, ”For America” ja ”End”.


title: Tombstone Valentine

text: Vesa-Matti Loiri levytti vuonna 1970 ”Tombstone Valentine” -kappaleesta version nimellä ”Syyslaulu”. Singlen toisena kappaleena on Pepe Willbergin esittämänä ”Ajatukset”, joka on Jukka Gustavsonin sanoitus kappaleeseen ”Wishful Thinker”. Albumin yksinkertaisemmasta tyylistä on pidetty todisteena sitä, että muutkin harvat Wigwam-coverit ovat peräisin juuri "Tombstone Valentinelta". Esimerkiksi Riki Sorsa levytti 1980-luvulla omat versionsa kappaleista ”Autograph” ja ”Wishful Thinker”.


title: Tombstone Valentine

text: Albumin aloittaa nimikappale ”Tombstone Valentine”, jonka on sanottu olevan Jim Pembroken tälle levylle tekemistä lauluista mieleenjäävin. Kappaleen pääosassa on Kalevi Nyqvistin soittama haitari. ”In Gratitude” on Jukka Gustavsonin kunnianosoitus Steve Winwoodille. Vain hieman yli minuutin pituinen ”Dance of the Anthropoids” on lyhennetty versio Erkki Kurenniemen kappaleesta ”Antropoidien tanssi” vuodelta 1968. Tuottaja Fowley halusi sen levylle kuultuaan kyseisen teoksen Love Recordsin kokoelmalla "Perspectives ’68 – Music in Finland". Pekka Pohjolan säveltämässä ja Jim Pembroken sanoittamassa kappaleessa ”Frederick & Bill” on esillä sen riffi. Pohjola soittaa lisäksi bassosoolon. Pembroken ”Wishful Thinker” -kappaletta on verrattu tyylillisesti The Band -yhtyeen tuotantoon.


title: Tombstone Valentine

text: Pekka Pohjolan kappale ”1936 Lost in the Snow” julkaistiin instrumentaalina. Pembroke teki siihen alun perin sanat, mutta toteutus ei onnistunut. Gustavsonin kirjoittama jazz-kappale ”For America” on omistettu urkuri Jimmy Smithille. Pembroken ”Captain Supernatural” sisältää vaikutteita Traffic-yhtyeen kappaleesta ”Forty Thousand Headmen”. "Tombstone Valentine" -albumin päättää Gustavsonin tekemä ”End”. Se on käytännössä soolo, jonka hän laulaa urkujen ja pianon säestyksellä. Kappaleen teksti käsittelee ihmisen itsekästä luonnon tuhoamista.


title: Tombstone Valentine

text: Suomessa "Tombstone Valentine" ilmestyi marraskuussa 1970. Sen julkaisi Love Records vinyylilevynä tunnuksella LRLP 19. Albumin alkuperäispainoksen tunnistaa vinyylin etiketistä, jossa on keskellä iso Loven kaksisydäminen logo. Lisäksi etiketin tekstin fontti on sinisen värinen, kansi on laminoitu ja takakannessa on mainittu painopaikka. Albumi julkaistiin myös C-kasettina, mutta siinä kappaleet olivat eri järjestyksessä.


title: Tombstone Valentine

text: Verve Forecast -yhtiö julkaisi "Tombstone Valentinen" tupla-albumina Yhdysvalloissa ja Italiassa. Kyseinen versio sisälsi myös yhdeksän Wigwamia edeltäneen Blues Section -yhtyeen levytystä, joista kappaleen ”Anna suukko vain” laulaa Kirka. Levyn myynti jäi Yhdysvalloissa vähäiseksi.


title: Isboset

text: Isboset (hepr. אִֽישְׁבֹּ֫שֶׁת; Ishbóshet, 'häpeän mies', myös nimellä Esbaal), Saulin poika, joka isänsä ja veljensä kaaduttua taistelussa filistealaisia vastaan oli lyhyen aikaa Israelin kuninkaana. Isboset sai surmansa omasta heimosta nousseiden Daavidin suosiota tavoitelleiden murhamiesten kädestä, minkä jälkeen Daavid nousi koko Israelin kuninkaaksi ja teloitutti Isbosetin murhaajat.


title: Jisreel

text: Jisreel on:


title: Naisten aseman historia

text: Naisen historialla tarkoitetaan historian osa-aluetta, missä tutkitaan miten naisen asema on historiallisesti kehittynyt tai muuttunut. Naisen aseman historiaa voidaan tarkastella aluekohtaisesti tai tarkastellen tiettyä spesifistä ajanjaksoa kerrallaan.


title: Naisten aseman historia

text: Simone de Beauvoir rakentaa kirjassaan "Toinen sukupuoli" historiallista kaarta naisten oikeuksista, joista hän nostaa esiin lähtökohtaiset ongelmat naisten oikeuksien historiassa. Esimerkkinä hän toteaa kuningasajan Rooman, jossa naisilta kiellettiin oikeus osuuteen isän perinnöstä holhousjärjestelmän avulla. Naisen holhooja oli ensi sijassa hänen isänsä tai miessukulaiset. Beauvoir jäljittää naisten oikeuksien menetyksen historiallisena ajankohtana yksityisomistuksen ja perintöoikeudellisen instituution kehittymiseen isän perimyssuhteiseen järjestelmään.


title: Naisten aseman historia

text: Uudella ajalla useimmat naiset menivät naimisiin 20–30 vuoden iässä. Esimerkiksi Britanniassa englantilaisnainen avioitui 1600-luvulla keskimäärin 26-vuotiaana kun Ranskassa avioliitto solmittiin naisen ollessa 23-vuotias. Britanniassa keski-ikä lähti laskuun 1700-luvulla, mutta Ranskassa ennen vallankumousta trendi oli päinvastainen. Yleensä ottaen yläluokkaiset naiset avioituivat kaikista nuorimpana. Toisaalta taas yläluokkaiset naiset jäivät myös tavallista useammin ns. vanhoiksi piioiksi. Mikäli nainen halusi hyviin naimisiin, hänellä piti olla tarjottavana hyvät myötäjäiset. Tärkein seikka, joka varmisti onnen, oli varakkuus, ei kauneus. Naisille kauneus saattoi kuitenkin olla taktinen maski. Sitä käytettiin paitsi viettelyyn, myös ”aseena” sosiaalisessa toiminnassa, sillä nainen ei voinut käyttää laillisia (poliittisia, taloudellisia ja kulttuurisia) keinoja. Miehen huomion saavutettuaan nainen saattoi puhua ja esittää omia näkemyksiään. Toisaalta vaimon ulkonäkö ja arvokkuus paransivat miehen asemaa.


title: Naisten aseman historia

text: Keskiajan perimää oli, että aatelisten (ja myöhemmin porvareiden) pojat koulutettiin klassiseen kulttuuriin, ennen kaikkea latinantaitoisiksi. Latinantaito avasi pääsyn yliopistoon ja ennen kaikkea kirkollisiin ja yhteiskunnallisiin virkoihin. Tyttärille opetettiin ainoastaan rukouksia ja ennen kaikkea taitoja, joita tarvittiin kodinhoidossa. Julkinen kulttuuri oli siis miesten valtakunta. Naisten huono koulutus toisaalta vaivasi monia oppineita miehiä, jotka olisivat tahtoneet vaimojensa ymmärtävän ja osallistuvan oppineisiin keskusteluihinsa. Erot sukupuolten välisessä koulutuksessa olivat kuitenkin hyvin suuret ja johtivat yhä selkeään sosiaaliseen eriarvoisuuteen.


title: Naisten aseman historia

text: Toisaalta 1500-luvun uskonpuhdistus ruokki lukutaitoisuutta. Lutherin mukaan molempien sukupuolten tuli kyetä perehtymään uskontoon suoran lähteen kautta: Raamatusta. Luther halusi kuitenkin rajoittaa naisten koulutusta, sillä hän kannatti patriarkaaista perhettä. Vastauskonpuhdistuksen myötä myös katolilaiset alkoivat antaa uskonnollista opetusta hyvin nuorillekin ihmisille. Esimerkiksi jesuiitat perustivat pyhäkouluja Hollannissa. Yleensä ottaen havahduttiin ymmärtämään tulevien äitien merkitys ja alettiin opettaa nuorille tytöille lukutaitoa ja katekismusta. Varakkaiden perheiden tytöt menivät luostarikouluihin ja köyhemmät hyväntekeväisyyskouluihin. Monet luostarikoululaiset menivät aikanaan suoraan luostarin noviiseiksi.


title: Naisten aseman historia

text: Aviomies määritti naisen aseman, joten miehen kuolemalla oli sosiaalisia, psykologisia ja taloudellisia seurauksia. Aatelisnaiselle leskeksi jääminen ei ollut välttämättä katastrofi. Suurin osa leskistä jäi kuitenkin taloudelliseen ahdinkoon nuoruusiässä olevien lasten kera. Toisaalta myös vanhoilla piioilla oli vaikeaa. Usein he asuivat yhdessä muiden vastaavassa elämäntilanteessa olevien naisten kanssa. Sairauden, vanhuuden ja työttömyyden yllättäessä he olivat kuitenkin varsin heikossa asemassa.


title: Naisten aseman historia

text: 1500-luvulla joka neljäs avioliitto oli toiselle puolisoista jo toinen kerta. Mielenkiintoinen uusioavioliittoon liittyvä kansanperinne oli charivari, eli karskit laulut hääparin ”kunniaksi”. Charivari järjestettiin esimerkiksi jos morsian oli raskaana, ikäero oli suuri tai omaisuusero oli suuri, tai jos vaikka odotetut tanssiaiset olivat jääneet väliin. Uhrien piti antaa rahaa, ruokaa tai juomaa, jotta pilkkalaulut loppuivat.


title: Naisten aseman historia

text: Avioliiton ulkopuoliset raskaudet olivat 1500-luvulle tultaessa yleisiä. Useimmiten (66 prosentissa tapauksista) taustalla oli yläluokkainen mies ja tämän palveluksessa oleva köyhä nainen. Toiseksi yleisin (29 %) au-raskaus johtui katteettoman lupauksen antaneesta miehestä. Runsaat 5 prosenttia au-raskauksista johtui raiskauksista tai prostituutiosta. Au-raskaudet vähenivät huomattavasti 1500–1600-luvuilla, jolloin esiaviollinen seksi väheni, mutta myös abortit ja lapsenmurhat lisääntyivät. Vallitsevan uskonnollisen näkökulman mukaan oli kaksi tapaa harrastaa seksiä. Oikea tapa oli aviollinen, lisääntymiseen tähtäävä. Toinen tapa oli himokas, nautintohakuinen ja siis väärä. Niin sanotut suuret seksuaaliset synnit olivat "coitus interruptus" (keskeytetty yhdyntä), homoseksuaalisuus, masturbaatio ja eläimellisyys. Pienemmät seksuaaliset synnit olivat esimerkiksi esiaviollinen seksi ja syrjähyppy avioliitossa.


title: Naisten aseman historia

text: Naisen paikka ei ollut julkisessa elämässä, mutta 1500-luvulla oli ns. luonnottomia naishallitsijoita: Elisabeth, Mary Tudor, Mary Stuart ja Katarina Medici. Naisilla ei ollut yleensä ottaen mahdollisuutta poliittiseen toimintaan. Toki monet miehetkin jäivät ulkopuolelle oikeuksista, sillä syntyperä, varakkuus ja asema ratkaisivat paljon. Monarkiassa nainen kuitenkin saattoi päästä valtaan syntyperän vuoksi. Kuninkaallisessa hovissa he saivat osallistua keskusteluun (poliittiseen ja henkilökohtaiseen), vaikkakaan eivät päässeet neuvostoihin. Esimerkiksi Elisabeth oli ns. neitsytkuningatar, Katarina Medici taas esiintyi äitinä, joka oli antanut kuninkaita Ranskalle. Eräs väitetty ongelma oli, että ns. miehekäs kuningatar saattoi lietsoa vallankumousta, äidillinen taas aikaansaada halveksuntaa.


title: Naisten aseman historia

text: Naiset toimivat usein kulisseissa, eikä kaikesta toiminnasta ole näyttöä. On arveltu esimerkiksi, että Ludvig XIV:tä saattoi ohjata hänen suosikkinsa Mme. de Maintenon. Ranskassa naiset saattoivat olla mukana valitsemassa edustajia säätypäiville, tosin vain vähemmän tärkeiden säätyjen. Englannissa puolestaan oli muutamia päärinarvoisia naisia, mutta he eivät päässeet ylähuoneeseen. Alahuoneeseen ei ollut edes ehdolla naisia. 1600-luvulla alkoi naisten joukkoliikehdintä Ranskassa ja Englannissa. Samaan aikaan Cromwellin vastustajat vaativat laajempaa äänioikeutta miehille. Ajatus oli, että kansalla olisi vahva sidos hallitukseen, johon he itse olivat olleet vaikuttamassa. Naisille ei kuitenkaan haluttu myöntää äänioikeutta: v. 1690 Englannin laki sanoi suoraan, että naisilla ei ollut äänioikeutta.


title: Naisten aseman historia

text: Yleisesti ottaen 1500–1600-luvuilla kehotettiin häveliäisyyteen ruumista kohtaan. Renessanssi kuitenkin paljasti samaan aikaan uudelleen alastomuuden ja palautti kunniaan fyysisen kauneuden. 1500-luvulla ajateltiinkin yleisesti, että lihava nainen on kaunis. Ajatus säilyi 1700-luvun lopulle saakka. Niinpä laihuus oli rumaa, epäterveellistä ja merkki köyhyydestä. Köyhissä perheissä valtaosa ruoasta näet meni miesväelle ja lapsille.


title: Naisten aseman historia

text: Naisten ja miesten pukeutuminen eriytyi myöhäisellä keskiajalla. Naisen oli oltava ”naisellinen” liikkeiltään, tavoiltaan, sanoiltaan, eleiltään, ylipäätään olemukseltaan. Nainen koettiinkin hauraaksi olennoksi, jota miehen tuli suojella. Renessanssin uusplatonismin mukaan ulkoinen kauneus oli merkki sisäisestä ja näkymättömästä hyvyydestä. Rumuus puolestaan oli merkki sosiaalisesta alemmuudesta ja pahuudesta. 1500-luvulla kehittyikin Blason -traditio: runo, jossa ylistettiin naisen viehättävyyttä. Vaikka naisen olikin oltavalta ”naisellinen”, meikkaamista kuitenkin vastustettiin: se oli jumalan kasvojen muuttamista.


title: Naisten aseman historia

text: Vielä keskiajalla kylvettiin säännöllisesti, mutta 1500–1600-luvuilla tavasta luovuttiin. Alettiin kampanjoida yhtenäisemmin muun muassa alastomuutta ja avioliiton ulkopuolista seksiä vastaan: kylpiessä täytyi käyttää paitaa, nukkuessa yöpaitaa, bordellit puolestaan oli suljettava välittömästi. Samaan aikaan Italiasta levinnyt rutto ja kuppa sulkivat useimmat julkiset kylpylät ja bordellit, ja aiheuttivat, että vettä hyljeksyttiin hygienianhoidossa. Kylpylöillä oli erityisen huono maine, sillä prostituutio ja runsas alkoholinkäyttö liittyivät tiiviisti kylpylöihin. Pelättiin taikauskoisesti myös ”kylpyraskautta”, eli että nainen olisi tullut raskaaksi kylpiessään julkisessa kylpylässä. Niinpä puhtaat pellavavaatteet korvasivat puhtaan ihon. Puuteri ja parfyymi nousivat suosioon. Kylpyammeet katosivat kotoa. Elintasoa alettiin näyttää vaatteiden ja hajusteiden kautta.


title: Naisten aseman historia

text: Naiset kärsivät eniten tästä uudenlaisesta 1500-luvun ahdasmielisyydestä. Heitä pidettiin viattomien miesten viettelijättärinä, jotka toimittivat miehet saatanalle. Esimerkiksi kuppa koettiin rangaistuksena himosta, varsinkin bordelleissa käynnistä. Keskiajalla bordelleja oli laillistettu, koska niiden ajateltiin suojaavan miehiä homoseksuaaliksi tulemiselta. Homoseksuaalisuus oli koettu vakavaksi sairaudeksi, joka aiheutti jumalaisia rangaistuksia: rutto, nälänhätä ja sota. 1500-luvulla näkökulma muuttui: todettiin, että bordellit aiheuttavat tauteja, aviorikoksia, perheiden talouden romahduksia, eli prostituoidut muuttuivat rikollisiksi siinä kuin kulkurit ja noidat.


title: Naisten aseman historia

text: Vuonna 1960 Sirimavo Bandaranaikea Sri Lankassa oli maailman ensimmäinen nainen, josta tuli pääministeri.Hakusana Naisliike teoksessa


title: Jisreelin tasanko

text: Jisreelin tasanko (kreik. "Esdrelon", arab. "Merdš Ibn Amir") on hedelmällinen lakeus Israelissa Galilean ja Samarian vuorimaiden välissä. Noin 120–150 metriä merenpinnasta. Jisreelin läpi virtaa Kisonin puro ja lounaisosassa on Megiddon vuori, (Harmageddon). Tasanko on ollut merkittävä liikennekeskus jo muinaisaikoina, sillä Syyrian ja Egyptin välinen valtatie kulkee Jisreelin halki. Sen vuoksi alueen omistuksesta on sodittu tuhansia vuosia: Thutmosis III:n ja kanaanilaisten välillä, Barakin ja kanaanilaisten, Saulin ja filistealaisten, Josian ja Nekon, Saladinin ja ristiretkeläisten, Napoleonin ja turkkilaisten sekä englantilaisten ja turkkilaisten välillä.


title: Nevado Sajama

text: Nevado Sajama on sammunut kerrostulivuori ja korkein vuori Boliviassa. Vuori sijaitsee Sajaman kansallispuistossa maan lounaisosassa 16–24 kilometriä Chilen rajalta.


title: Aldair

text: Aldair koko nimeltään Aldair Santos do Nascimento (s. 30. marraskuuta 1965, Ilhéus, Brasilia) on entinen jalkapalloilija. Hän oli pelipaikaltaan keskuspuolustaja. Aldair voitti maailmanmestaruuden vuoden 1994 MM-kisoissa ja olympiapronssin Atlantan olympialaisissa vuonna 1996.


title: Aldair

text: Aldair aloitti uransa vuonna 1985 Clube de Regatas do Flamengossa. Sieltä hän siirtyi vuonna 1989 Portugaliin Sport Lisboa e Benficaan. SL Benficasta Aldair siirtyi Italiaan AS Roman joukkueeseen, jossa pelasi suurimman osan urastaan, peräti 13 vuotta. Aldair pelasi AS Romassa yli 400 Serie A-ottelua ja hän toimi myös joukkueen kapteenina. Kunnianosoituksena AS Roma on jäädyttänyt Aldairin pelinumeron 6. Vuonna 2004 Aldair pelasi vähän aikaa Genoa CFC:ssä ja aikoi vielä palata Brasiliaan Rio Branco Atlético Clubeen, mutta lopetti uransa vuonna 2005.


title: Aldair

text: Brasilian jalkapallomaajoukkueessa Aldair pelasi 93 maaottelua. Hän osallistui kolmiin maailmanmestaruuskilpailuihin (1990, -94 ja -98) ja voitti maailmanmestaruuden vuonna 1994. Etelä-Amerikan mestaruuden hän voitti kahdesti vuosina 1989 ja 1997 ja olympiapronssin vuonna 1996.


title: Aldair

text: Vuonna 2007 vanha seurakaveri Massimo Agostini sai houkuteltua Aldairin osallistumaan sanmarinolaisen Muratan paidassa Mestarien liigan ensimmäiselle karsintakierrokselle TamU:a vastaan.


title: Pekka Pikanen

text: Pekka Pikanen (alk. Smokey Stover) oli William "Bill" Holmanin piirtämä sarjakuva. Se ilmestyi ensimmäisen kerran 10. maaliskuuta 1935 ja jatkoi ilmestymistään vuoteen 1973 saakka. Päähenkilö Pekka oli palomies, jonka autossa oli vain kaksi pyörää. Sarja perustui lähes surrealistisiin kuviin ja sanaleikkeihin.


title: Pekka Pikanen

text: Pekka Pikanen alkoi ilmestyä Suomessa 1949 Sarjakuvalehdessä ja se kuului lehden vakiomateriaaliin kymmenen vuoden ajan. Sarjakuvassa esiintyivät usein lauseet "Notary Sojac" ja "1506 Nix Nix".


title: Pekka Pikanen

text: Sarjakuvalehden päätoimittaja Veikko Karumo käänsi ensimmäisen lauseen suomeksi muotoon "Älkää surko". Notary Sojacin on väitetty tulevan gaelin kielen hyvän joulun toivotuksesta (gaeliksi "Nollaig Shona"). 1506 oli Holmanin työtoverin hotellihuoneen numero.


title: Pekka Pikanen

text: 48-sivuinen Pekka Pikanen -albumi ilmestyi vuonna 1994 WSOY:n kustantamana.


title: Jisreelin palatsi

text: Jisreelin palatsi oli kuningas Ahabin palatsi muinaisessa Jisreelin kaupungissa Israelissa. Kuninkaan puoliso Isebel heitettiin alas palatsin ikkunasta Jehun vallankaappauksen yhteydessä (2 Kun. 9:30–33).


title: Kuuden Kopla

text: Kuuden Kopla on kuvitteellinen joukko superrikollisia Marvel Comicsin sarjakuvamaailmassa, jossa on Hämähäkkimiehen kaikkein pahimmat viholliset jäseninään. Alkuperäinen Kuuden Kopla oli "Tohtori Mustekalan" perustama ja se esiintyi ensi kerran Amazing Spider-Man Annual #1 (1965) -lehdessä. Kuuden Kopla esiintyi 90-luvun Hämähäkkimies -animaatiosarjassa suomennoksissa nimellä "Kavala Kuusikko". Kavala Kuusikko kasattiin 2 kauden alussa olevassa kaksiosaisessa tarinassa, jossa Kingpin perusti kuusikon selvittääkseen välejään vihollisensa Silvermainin kanssa. Hän onnistui vakuuttamaan Tohtori Mustekalan, Mysterion, Kameleontin, Rhinon, Skorpionin ja Tärisyttäjän tappamaan Hämähäkkimies (jolla oli samaan aikaan vaikeuksia voimiensa kansaa, jotka välillä katosivat ja taas ilmestyivät takaisin).


title: Kuuden Kopla

text: Tämä tarina nähdään jaksoissa:


title: Kuuden Kopla

text: 14 "Kavala Kuusikko 1/2" ja


title: Kuuden Kopla

text: 15 "Kavala Kuusikko 2/2"


title: Kuuden Kopla

text: Kingpin kutsui Kavalan Kuusikon uudelleen kokoon 5 kaudella, kun hänen piti kerätä Kuuden Unohdetun soturin kuusi avainta päästäkseen käsiksi Tuomiopäivän aseeseen. Korppikotka korvasi Mysterion, koska Mysterio oli oletettavasti kuollut muutamia jaksoja aikaisemmin räjähdyksessä jaksossa "Mary Janin etsintä".


title: Kuuden Kopla

text: 54-58 "Kuusi unohdettua soturia"Jaksossa "Group Therapy" Hautakivi auttoi Elektron avulla Tohtori Mustekalan, Hiekkamiehen, Tärisyttäjän, Korppikotkan, Rhinon, Härän ja Näppärä Danin pois vankilasta. Elektro suostui auttamaan kosta Mustekala oli luvannut parantaa hänet. Roistot (Härkää ja näppärä Dania lukuun ottamatta) lähtivät Hämähäkkimiehen kimppuun. He voittivat hänen helposti, mutta hän pakeni. Myöhemmin he kohtasivat uudestaan, mutta tällä kertaa (tasaväkisen taistelun jälkeen) Hämähäkkimies voitti. Myöhemmin Hämähäkkimies ei muistanut taistelua, koska symbiootti oli hallinnut hänen kehoon silloin täysin.


title: Kuuden Kopla

text: Myöhemmin jaksossa "Reinforcements" Suunnittelija Mestari kokoaa uuden kuuden koplan, johon kuuluvat Elektro, Rhino, Hiekkamies, Korppikotka, Mysterio ja Kraven. Alun perin ryhmästä piti tulla "seitsemän kopla", mutta Mustekala ei halunnut jatkaa rikollisen uraansa ja Tärisyttäjä oli teillä tietämättömillä. Ryhmän jäsenet hyökkäsivät pareittain Hämähäkkimiehen kimppuun, ensin Korppikotka ja Elektro, sitten Hiekkamies ja Rhino ja lopuksi Kraven ja Mysterio. Tinuri onnistui pelastamaan Mysteriota lukuun ottamatta kaikki vankilalta ja on lisäksi vielä epävarmaa oliko Hämähäkkimiehen nappaama Mysterio aito vai robotti.


title: Garafíanpaimenkoira

text: Garafíanpaimenkoira on espanjalainen koirarotu. Se on kotoisin La Palmalta Kanariansaarilta. Suomessa on tähän mennessä syntynyt yksi pentue. La Palmalla garafianoja on runsaasti, ja niitä tavataan lisäksi Teneriffalla, Saksassa, Hollannissa ja runsaasti Manner-Espanjassa.


title: Garafíanpaimenkoira

text: Garafíanpaimenkoira on susimainen, rungoltaan keskipitkä tai melko pitkä ja sen koko vaihtelee keskikokoisesta suureen. Sen runko on hieman pituuttaan korkeampi, niska melko lyhyt ja pää pieni suhteessa runkoon. Sen maalaismaisuus yhdistyy kauniiseen olemukseen. Sen pitkä ja tasainen karvapeite saa osakseen ihailua ja auttaa sitä kilpailussa muiden rotujen suosion kanssa. Uroksen paino on 28–35 kilogrammaa ja nartun 24–30 kg. Uroksen säkäkorkeus on 57–64 senttimetriä ja nartun 55–62 cm. 1–3 senttimetrin yli- tai alikorkeus sallitaan. Usein äärimmäisen pienet tai kookkaat yksilöt ovat tulosta huonosta hoidosta kuten vääränlaisesta ruokinnasta.


title: Garafíanpaimenkoira

text: Pää on runkoon verrattuna pieni, edestä hieman kupera, mikä erottuu takaa katsottaessa. Se ilmenee myös korvien asennosta, joka vaihtelee huomattavasti, ne voivat olla esimerkiksi eteenpäin suuntautuneet. Ne nousevat myös pystyyn koiran ollessa valppaana ja ovat levossa puolipystyt siten, että kasvojen piirteet erottuvat. Kirsu on aina musta. Silmät ovat vinot, mantelinmuotoiset ja ruskeat. Huulet ovat lyhyet ja poimuttuneet ja purenta leikkaava. Otsapenger on tasainen ja jokseenkin selvästi erottuva. Raajat ovat vahvat, hyvin pyöristyneet, mittasuhteiltaan taakse painottuneet. Niissä voi olla kannukset, usein jopa kaksoiskannukset, muttei välttämättä. Jäniksenkäpälät. Häntä on hyvin tuuhea, joko sapelimainen tai hieman kaartunut, muttei koskaan selän ylle. Sen pituus ei yleensä ulotu kintereisiin asti.


title: Garafíanpaimenkoira

text: Karvapeite on joko fawn eli ”leijonanvärinen” ("leonada") tai sudenharmaa ("alobada") eri sävyissään. Erittäin vaaleat leijonanväriset yksilöt sekoitetaan usein vohvelinväriin. Joskus saattaa esiintyä poikkeuksellisesti myös erittäin tummasti pigmentoituneita (esp. "melánico") yksilöitä. Pennut ovat syntyessään vaalean- tai tummanruskeita ja väri muuttuu niiden kasvaessa aikuisiksi. Joillain yksilöillä voi esiintyä rinnassa, varpaissa tai hännänpäässä pieniä valkoisia laikkuja, jotka yleensä häviävät iän myötä. Karvapeite on runsasta, enemmän tai vähemmän pitkää ja yleensä tasaista, mutta joillain karkeaa. Se on pisintä korvien juurissa, niskassa, eturinnassa, hännässä, eturaajojen kulmauksissa ja selän alaosissa.


title: Garafíanpaimenkoira

text: Garafíanpaimenkoira on tyyni, itsevarma ja sen kanssa on helppo ystävystyä. Yleensä se ottaa vieraat vastaan tyypillisellä asenteella: katkonaisilla haukuilla, taittamalla korvansa, liikuttamalla häntäänsä ja kääntämällä päätään paljastaen huulensa niin, että se näyttää hymyilevän. Kotioloissa se on viileä ja levollinen, mutta työssään aktiivinen.


title: Garafíanpaimenkoira

text: Garafíanpaimenkoira on pääasiassa paimenkoira, erinomainen siinä tehtävässä, mihin paimenet ovat sen valinneet ja minkä se oppii yleensä helposti. Erittäin älykkäänä, jalona ja sopeutuvaisena koirana se soveltuu lähes mihin tahansa harrastukseen. Kauneutensa ja luonteensa ansiosta se on myös erinomainen seurakoira.


title: Garafíanpaimenkoira

text: Garafíanpaimenkoira on saanut nimensä saaren pohjoisosassa sijaitsevasta Garafían kylästä, mistä se on levinnyt myös saaren muille alueille. Sen alkuperäinen tehtävä on ollut paimentaminen, jossa se onkin erityisen lahjakas, mutta nykyisin sillä on merkittävä asema seurakoirana. Se auttoi vuohilaumojen kaitsemisessa ja sopeutui saaren karuihin olosuhteisiin. Garafíanpaimenkoiralla on tiettyjä rotutyypillisiä piirteitä, jotka siirtyivät sukupolvelta toiselle ja osoittivat kannan olevan suhteellisen yhtenäinen ja kaikki erilaiset muunnokset kykenivät työhönsä. Vuosisatojen mittaan kestänyt valikoiva jalostus säilytti sen vuohien ja jyrkillä maaperillä viihtyneiden uuhilampaiden paimennus.


title: Garafíanpaimenkoira

text: Garafíanpaimenkoiran historia ulottuu varhaisespanjalaiseen aikaan, vaikka jotkut uskovat muiden rotujen perimän vaikuttaneen sen nykyiseen olemukseen eurooppalaisten uudisasukkaiden tuotua saarelle omia koiriaan vuoden 1493 valloitusretkellään. Tämän teorian mukaan se olisi siis syntynyt uusien tulokkaiden ja Kanariansaarten alkuperäisten koirien välisten risteytysten seurauksena.


title: Garafíanpaimenkoira

text: Muiden rotujen sekoittuessa kantaan rotu melkein kuoli sukupuuttoon. Sen pelastamista varten perustettu työryhmä elvytti sen seuraavan vuosikymmenen aikana. Perättäiset risteytykset muiden paimenkoirien kanssa 60 vuoden ajan todistivat sen elvyttämisen välttämättömyyden. Rotu säilyi saarella valitsemalla muutama tyypillinen yksilö, josta kantaa alettiin luoda uudelleen. Sukupuuttouhan takia 80 vuodessa sille perustettiin suojeluryhmä, joka perusti nykyisen Don Antonio Manuel Diaz Rodriguezin johtaman Espanjan garafíanpaimenkoira-yhdistyksen. Siitä lähtien ollaan taisteltu rodun suojelemiseksi ja levittämiseksi.


title: Garafíanpaimenkoira

text: Nykyisin garafíanpaimenkoira on kotiseudullaan erittäin yleinen. Se on esiintynyt viime vuosina La Palman ja Santa Cruz de Tenerifen kansainvälisissä ja kansallisissa näyttelyissä muiden Kanariansaarten alkuperäisrotujen lisäksi. La Palman eläinlääketieteellisen kunnan etnologian osasto on tutkinut sitä ja se esiintyi Espanjan alkuperäisroduille järjestetyssä tilaisuudessa Cordobassa maaliskuussa 1992. Rotuyhdistys teki merkittävää työtä sen suojelemiseksi ja levittämiseksi, kunnes se lopulta saavutti Espanjan kennelliiton virallisen hyväksynnän vuonna 2003.


title: Garafíanpaimenkoira

text: Rodun tulevaisuus näyttää erittäin valoisalta ja kiinnostus sitä kohtaan on kasvussa. Se kiinnostaa sekä karjatilallisia että garafíanpaimenkoiran luonteen omaavaa seurakoiraa etsiviä ihmisiä.


title: Arthur Legat

text: Arthur Legat (s. 1. marraskuuta 1898 – 23. helmikuuta 1960) oli belgialainen kilpa-autoilija. Hän osallistui Formula 1 -sarjaan kaudella 1953 osallistumalla yhteen kilpailuun, Belgian Grand Prix'hin. Kyseisen kilpailun lisäksi Legat osallistui kauden 1952 Belgian Grand Prix'hin, mutta kilpailu luokitellaan useasti Formula 2 -sarjan osakilpailuksi, koska tuolloin ajettiin Formula 2 -autoilla. Legat ei saavuttanut F1-urallaan yhtään MM-pistettä.


title: Arthur Legat

text: Legat voitti Grand Prix des Frontières -kilpailun Chimayssa vuosina 1931 ja 1932 Bugattilla.


title: Kokoro

text: Kokoro on japanilainen käsite, joka tarkoittaa mieltä tai sydäntä. Budoharjoittelussa se tarkoittaa mielen läsnäoloa harjoitteessa tai fyysisessä tekniikassa kuten esimerkiksi lyöntiharjoittelussa tai hengitysharjoituksessa ("mokuso"). Se on yksi budōn viidestä keskeisestä käsitteestä.


title: Guadalupe Mountainsin kansallispuisto

text: Guadalupe Mountainsin kansallispuisto () on Yhdysvaltojen Texasin osavaltiossa sijaitseva kansallispuisto. Se perustettiin 15. lokakuuta vuonna 1966. Puiston nimi tulee Guadalupe-vuoristosta. Puisto on alaltaan 350 km² laajuinen, ja se sijaitsee vain 129 kilometrin päässä Carlsbad Cavernsin kansallispuistosta. Molemmat puistot sijaitsevat samassa vuoristossa. Guadalupe Mountainsin kansallispuistoa hallinnoi Yhdysvaltain muiden kansallispuistojen tapaan maan National Park Service.


title: Berliinin päärautatieasema

text: Berliinin päärautatieasema (, ennen "Lehrter Stadtbahnhof") on rautatieliikennepaikka Berliinissä, Saksassa. Se avattiin liikenteelle kaksi päivää virallisten avajaisten jälkeen 26. toukokuuta 2006.


title: Berliinin päärautatieasema

text: Alkuperäinen tiilestä rakennettu "Lehrter Bahnhof" ("Lehrten asema") valmistui paikalle vuonna 1871 Berliinin ja Hannoverin välisen 239 kilometriä pitkän rautatien pääteasemaksi. Sen arkkitehdit olivat Alfred Lent, Bertold Scholz, ja Gottlieb Henri Lapierre. Vuonna 1882 valmistui neliraiteinen kaupunkirata () silloisen aseman pohjoispuolelle yhdistämään esikaupungit keskustaan. Sille rakennettiin neliraiteinen asema Lehrter Stadtbahnhof vaihtoyhteyksille. Tästä tuli myöhemmin osa Berliinin S-Bahnia. 14. lokakuuta 1884 Lehrter Bahnhofista tuli myös Hampurin sekä Skandinavian liikenteen pääteasema "Hamburger Bahnhofin" sulkeuduttua.


title: Berliinin päärautatieasema

text: Lehrter Bahnhof suljettiin vuonna 1951 ja purkutyöt päättyivät 1959. Kaupunkiasema jatkoi kuitenkin S-Bahnin pysähtymispaikkana. Se remontoitiin 1987 kaupungin 750-vuotisjuhlaan. Tämäkin asemarakennus purettiin 2002 uuden päärautatieaseman tieltä.


title: Berliinin päärautatieasema

text: Saksan jälleenyhdistymisen jälkeen tehtiin päätös parantaa Berliinin rautatieverkostoa rakentamalla uusi pohjois-etelä -suuntainen päärata täydentämään itä-länsi-suuntaista Stadtbahnia. Samalla kaupunkiin päätettiin rakentaa uusi keskusasema, jollaista kaupungissa ei ennen ollut vaikka Ostbahnhofia Itä-Berliinissä kutsuttiin ennen Hauptbahnhofiksi. Lehrter Stadtbahnhof oli taloudellisesti looginen paikka uudelle keskusasemalle. Asiaan vaikutti myös Saksan liittopäivätalon läheinen sijainti.


title: Berliinin päärautatieasema

text: Kesäkuussa 1992 Saksan hallitus päätti, että uusi rautatieasema rakennettaisiin alueelle, jolla Lehrter Bahnhof oli. Seuraavana vuonna pidettiin alueen suunnittelukilpailut, jonka voitti hampurilainen yritys.


title: Berliinin päärautatieasema

text: Asemarakennukseen tuli viisi tasoa. Korkeimmalla sijaitsee päätaso, jossa menevät kaupunkiradan raiteet sillalla 10 metrin korkeudessa, sekä matalimmalla neljä laituria 15 metrin syvyydessä uudessa rautatietunnelissa Potsdamer Platzilta pohjoiseen Spreejoen ja Tiergartenin ali. Laiturit suunnitellulle metron linjalle 5 ovat myös rakennettu, samoin kuin hylätylle Transrapid -magneettijunalle.


title: Berliinin päärautatieasema

text: Rakennustöitä tehtiin useassa vaiheessa. Vuonna 1995 Tiergartenin tunneleiden työt alkoivat, ja ne valmistuivat 2005. Neljää tunnelia käyttää pitkänmatkan- ja paikallisjunat sekä kahta tunnelia metrojunat. Aseman viereen valmistui 60 metriä korkea torni 2004. Rakennustöiden aikana Spreejoen reittiä piti muuttaa ja veden vuotaminen tunneleissa aiheutti vuoden viivästyksen rakennustöissä.


title: Berliinin päärautatieasema

text: Rautatiesiltojen rakentaminen aloitettiin 2001. Ne ovat 450 metriä pitkät ja alkavat aseman länsipäästä ylittäen Humboldthafenin sataman. Koska rivissä olevat raiteet kaartuivat hieman, niin jokaiselle raiteelle täytyi tehdä oma silta. Tämä oli suunnittelijoille erikoislaatuinen haaste.


title: Berliinin päärautatieasema

text: Aseman laiturihallin katto on kaarevaa lasia, jonka koko on 85 x 120 metriä, joka asennettiin helmikuussa 2002. Lasin pintaan asennettiin myös aurinkokennojärjestelmä. Katoksen rakentaminen oli myös vaativa tehtävä, vaikka sitä lyhennettiin 100 metriä töiden nopeuttamiseksi.


title: Berliinin päärautatieasema

text: Heinäkuun 2002 ensimmäisen viikonlopun jälkeen sillat ja aseman päähalli tulivat käyttöön, joten liikenne siirtyi uudelle reitille. Vanha rautatieasema suljettiin ja purettiin piakkoin uudisrakennusten tieltä. 9. syyskuuta 2002 asema nimettiin uudelleen "Berlin Hauptbahnhof – Lehrter Bahnhofiksi".


title: Berliinin päärautatieasema

text: Alkuvuonna 2005 päätettiin, että asema nimetään Berlin Hauptbahnhofiksi avajaispäivänä 28. toukokuuta 2006. Samana päivänä Papestraßen asema avattiin uudelleen Südkreuzin asemana, joka on kaupungin toiseksi suurin rautatieasema.


title: Berliinin päärautatieasema

text: 26. toukokuuta 2006 liittokansleri Angela Merkel avasi aseman yhdessä liikenneministeri Wolfgang Tiefenseen kanssa. He saapuivat paikalle ICE -junalla Leipzigista. Tilaisuudessa esitettiin valoshow ""Lichtsinfonie"" avajaispuheiden jälkeen. Myöhemmin paikalla esiintyivät bändit Reamonn ja BAP. Erilaisia tilaisuuksia oli myös muilla uusilla asemilla Gesundbrunnenissa, Potsdamer Platzilla ja Südkreuzin asemilla. Virallisesti liikenne alkoi päärautatieasemalla 28. toukokuuta 2006.


title: Berliinin päärautatieasema

text: Avajaisseremoniat keskeytyivät hetkeksi juopuneen 16-vuotiaan puukottaessa ihmisiä, jotka olivat lähdössä pois paikalta. 41 ihmistä loukkaantui.


title: Berliinin päärautatieasema

text: Asemalla on kuusi raidetta ylätasanteella (joista kahta käyttää S-Bahnin junat) ja kahdeksan alatasanteella. Asemalla pysähtyy 1 800 junaa päivässä ja sen läpi kulkee noin 350 000 matkustajaa päivässä. Asemalla on myös 44 000 m² kaupallista tilaa.


title: Berliinin päärautatieasema

text: Asemaa käyttävät InterCityExpress, InterCity, RegionalExpress ja S-Bahn -junat. Asemalle tulee myös metrolinja U55. Ylhäältä (itä-länsi) lähtevät junat esimerkiksi Hannoveriin tai Kölniin. Alhaalta tunnelista (pohjois-etelä) lähtevät Hampuriin, Leipzigiin tai Müncheniin.


title: Mokusō

text: Mokusō () on japanilainen budokäsite joka tarkoittaa mietiskely- ja hengitysharjoitusta. Tällaisia meditaatio-hetkiä yleensä tehdään aina budōssa harjoituksen aluksi ja lopuksi. Mokusō-harjoitus tehdään määrätyssä muodossa, yleensä rivissä , muodollisessa polvi-istunnassa ("seiza"), mutta se voidaan tehdä myös lootusasennossa istuen.


title: Joe Elliott

text: Joseph Thomas Elliott (s. 1. elokuuta 1959 Sheffield) on englantilaisen hard rock -yhtye Def Leppardin laulusolisti.


title: Joe Elliott

text: Elliott tapasi ensimmäiseksi Pete Willisin, Atomic Mass-nimisen yhtyeen jäsenen vuonna 1977, kun hän myöhästyi bussista. Sen jälkeen kun Elliott ja Willis saivat tietää, että ovat kummatkin muusikkoja, Elliott tapasi Atomic Mass-yhtyeen muut jäsenet. Alussa Elliott esiintyi bändissä kitaristina, mutta myöhemmin hänestä tuli laulaja, koska muut bändin jäsenet olivat vakuuttuneet hänen laulutaidoista. Bändi jopa vaihtoi nimensä Elliottin ehdotuksesta "Deaf Leopardiksi", mikä kumminkin vaihtui myöhemmin "Def Leppardiksi", koska siihen aikaan eläimen nimi oli suosittu punk -yhtyeissä, eikä Def Leppard halunnut olla punk-bändi. Elliottista tuli oleellinen osa bändiä hänen lauluntekijän taitojensa ansiosta.


title: Joe Elliott

text:
Lauluntekijänä Elliott on käyttänyt monipuolista musiikkimakuaan (pop-rockista folkiin ja kaikkea niiden väliltä) inspiraation
lähteenä. Hän on usein myös sanonut että laulujen sanoitukset eivät ole henkilökohtaisia, vaan niiden pitää olla kuuntelijalle
helposti lähestyttäviä. Hän soittaa myös kitaraa, rumpuja, pianoa sekä syntetisaattoria.


title: Joe Elliott

text:
Elliott on työskennellyt monissa sivuprojekteissa uransa aikana. Hän on myös työskennellyt monissa tribuuteissa muille artisteille
kuten Freddie Mercurylle, Alice Cooperille, Mick Ronsonille, Ian Hunterille ja David Bowielle. Hänellä oli kunnia esittää Queenin jäljellä olevien jäsenten kanssa "Tie Your Mother Down" Freddie Mercuryn Muistokonsertin avajaisissa vuonna 1992.


title: Joe Elliott

text:
Joe on myös vieraillut monissa projekteissa, kuten Rolling Stones-yhtyeen kitaristi Ronnie Woodin sooloalbumilla Slide On This;"
Lori Spree's Those Faces;" Ricky warwickin, The Almightyn ja monessa muussa.


title: Joe Elliott

text:
Elliottilla ja Phil Collenilla oli sivuprojektina Cybernauts-niminen bändi. Projekti oli lyhytikäinen ja online-albumi, joka
ilmestyi 1990-luvun puolivälissä, poistettiin ilmestymisen jälkeen.


title: Joe Elliott

text: Joe Elliott toimi Ricky Warwickin Tattoos & Alibis levyn tuottajana vuonna 2003.


title: Joe Elliott

text:
Joe asuu tällä hetkellä Stepasidessa Dublinissa, Irlannissa, vaimonsa Kristinen kanssa. Heillä on poika, Finlay (s. joulukuussa 2009). Elliottin isä, Joe Elliott Sr, kuoli heinäkuussa 2011 oltuaan sairaana monta viikkoa.
Joe pitää yllä levytysstudiota, nimeltään "Joen Autotalli" (Joe's Garage) kotonaan, jossa hän on tuottanut ja äänittänyt isoja artisteja.
Artistit ovat äänittäneet "Joen Autotallissa" silloinkin, kun Joe on ollut kiertueella Def Leppardin kanssa.


title: Enzio Forsblom

text: Gustaf Edvard Enzio Forsblom (14. maaliskuuta 1920 Lohja – 10. helmikuuta 1996 Vantaa) oli suomalainen urkutaiteilija ja professori.


title: Enzio Forsblom

text: Forsblomin vanhemmat olivat konttoripäällikkö Edvard Forsblom ja Gunnel Lundequist ja puoliso vuodesta 1947 Ulpu Tuulikki Lundgren (aiemmin Laikkala, k. 1985). Forsblomin serkku Martti Ketelä oli nykyaikaisen viisiottelun olympiamitalisti. Forsblom opiskeli vuodesta 1938 Elis Mårtensonin johdolla Sibelius-Akatemiassa, jossa hän suoritti urkujensoiton diplomin 1948, sekä Helsingin yliopistossa, josta hän valmistui filosofian kandidaatiksi 1949. Hän jatkoi urkuopintojaan mm. Kööpenhaminassa ja Pariisissa ja väitteli filosofian tohtoriksi Åbo Akademissa 1957 väitöskirjan aiheenaan "Studier över stiltroheten och subjektivitet i interpretationen av J. S. Bachs orgelkompositioner". Forsblom toimi vuosina 1949–1969 urkurina Helsingin eri seurakunnissa ja oli Sibelius-Akatemian urkujensoiton professori 1969–1986, samoin kuin Åbo Akademin musiikkitieteen dosentti. Forsblom toimi myös alansa luottamustehtävissä sekä suunnitteli yli kahdetkymmenet urut, muun muassa Helsingin Finlandia-talon konserttiurut. 1950-luvulla hän oli Hufvudstadsbladetin musiikkikriitikko.


title: Enzio Forsblom

text: Forsblom piti ensikonserttinsa 1948, minkä jälkeen hän konsertoi Pohjoismaissa ja useissa Euroopan maissa. Hän levytti runsaasti Johann Sebastian Bachin musiikkia ja hänet tunnettiin kansainvälisesti erinomaisena Bachin teosten tulkitsijana. Suurelel yleisölle hän tuli tunnetuksi Hannu Taanilan juontamista radio-ohjelmista. Forsblomille myönnettiin Director musices -arvonimi 1959 ja Säveltaiteen valtionpalkinto 1979. Pro Finlandia -mitalin hän sai 1966.


title: Valter Keltikangas

text: Valter (Valde) Emil Keltikangas (17. helmikuuta 1905 Alajärvi – 26. helmikuuta 1990 Helsinki) oli suomalainen metsäntutkija ja Lapin-aiheista kirjoittanut kirjailija.


title: Valter Keltikangas

text: Keltikankaan vanhemmat olivat maanviljelijä, liikemies Johan Henrik Keltikangas ja Aleksandra Hallstén ja puoliso vuodesta 1935 Elna Margaretha Sovio. Hän tuli ylioppilaaksi Lapuan yhteiskoulusta 1922, suoritti metsänhoitotutkinnon 1928 ja valmistui maatalous- ja metsätieteiden kandidaatiksi 1932 ja lisensiaatiksi 1939.


title: Valter Keltikangas

text: Keltikangas toimi Helsingin yliopiston metsätalouden liiketieteen professorina vuosina 1949–1972 ja kirjoitti eläkkeellä ollessaan useita Lappia käsitelleitä kirjoja. "Kansallisbiografian" mukaan Valter Keltikangas oli aikansa metsätalouden liiketieteen johtava tutkija ja hänen metsäarvon laskentaa ja metsäbilanssioppia käsittelevät tutkimuksensa ovat vieläkin huomion arvoisia. Erämaiden kaunokirjallisena kuvaajana hän kuului Suomen parhaimpiin.


title: Valter Keltikangas

text: Keltikangas on Metsäylioppilaat ry:n (ja Ylioppilasyhdistys metsämiesten) kunniajäsen In Memoriam, hän toimi yhdistyksen esimiehenä vuodesta 1949 vuoteen 1956.


title: Defenestraatio

text: Defenestraatio on latinalaisperäinen ("de" = ulos, -sta; "fenestra" = ikkuna) termi, jolla tarkoitetaan jonkun heittämistä ulos ikkunasta. Maailmanhistoria tuntee lukuisia defenestraatioita, jotka tavallisesti liittyvät kapinoihin tai vallananastuksiin.


title: Defenestraatio

text: Varhainen kertomus defenestraatiosta on Raamatussa Toisessa kuninkaiden kirjassa. Sen kohteena oli kuningatar Isebel, Israelin kuninkaan Ahabin foinikialainen puoliso, jota Vanha testamentti syytti kuninkaan viekoittelemisesta väärien jumalten palvelemiseen sekä tyrannimaisen hallinnon tuomisesta Israeliin. Vallananastaja Jehu nousi Israelin kuninkaaksi surmaamalla Isebelin pojat taistelussa ja heitättämällä sen jälkeen Isebelin ulos palatsin ikkunasta:


title: Defenestraatio

text: Historian kuuluisimmat defenestraatiot ovat tapahtuneet Prahassa. Kahdesta kuuluisimmasta käytetään nimiä ensimmäinen ja toinen Prahan defenestraatio.


title: Defenestraatio

text: Ensimmäinen Prahan defenestraatio tapahtui vuonna 1419, ja se oli osa tapahtumaketjua, joka johti protestanttien ja katolisten välisiin hussilaissotiin. Prahan Uudenkaupungin raati kieltäytyi vapauttamasta vangitsemiaan hussilaisia, ja protestanttipappi Jan Želivskýn johtamat radikaalit hussilaisjoukot osoittivat mieltään raatihuoneen edessä. Lopulta osa protestoijista tunkeutui sisälle raatihuoneeseen ja heitti raatimiehet ulos ikkunasta kadulle, missä raivoava väkijoukko pieksi heidät hengiltä.


title: Defenestraatio

text: Toinen Prahan defenestraatio vuonna 1618 tunnetaan tapahtumana joka käynnisti kolmikymmenvuotisen sodan. Kaksi vuotta aiemmin Böömin valtaistuimelle oli noussut kiihkokatolinen Ferdinand II, jonka käskystä protestanttien uskonnonvapautta rajoitettiin. Böömin protestantit pitivät tätä keisari Rudolf II:n myöntämän uskonnonvapauden loukkauksena. 23. toukokuuta 1618 joukko protestantteja tunkeutui Prahan linnaan ja heitti ulos ikkunasta kaksi katolista neuvosherraa, Wilhelm Slavatan ja Jaroslav Borsita von Martinicin, sekä näiden kirjurin. Kaikki kolme säilyivät hengissä 15-metrisestä ilmalennosta putoamalla linnan puutarhassa olleeseen lantakasaan; tosin katolilainen propaganda väitti myöhemmin enkeleiden varjelleen heitä. Defenestraatiosta alkanut sisällissota Böömin katolisten ja protestanttien välillä kärjistyi lopulta kolmikymmenvuotiseksi sodaksi.


title: Defenestraatio

text: Nimitystä Kolmas Prahan defenestraatio käytetään joskus Tšekkoslovakian ulkoministerin Jan Masarykin kuolemasta vuonna 1948. Masaryk löydettiin 10. maaliskuuta makaamassa kuolleena virka-asuntonsa pihalta, pyjamaan pukeutuneena. Virallisen tutkimuksen mukaan hän oli tehnyt itsemurhan hyppäämällä kylpyhuoneensa ikkunasta. Koska kommunistit olivat juuri kaapanneet korkeimman vallan Tšekkoslovakiassa ja koska Masaryk oli maan hallituksen vaikutusvaltaisin ei-kommunisti, syntyi nopeasti huhu, jonka mukaan kommunistit olivat murhanneet Masarykin defenestroimalla tämän. Vuonna 2004 tehty poliisitutkimus päätyi siihen tulokseen, että Masaryk oli murhattu työntämällä hänet ikkunasta.


title: Noora Puhakka

text: Noora Puhakka (s. 11. marraskuuta 1985 Helsinki) oli Tiktak-yhtyeen kitaristi ja taustalaulaja vuosina 1998–2007. Nykyisin hän soittaa bassoa Alavala-nimisessä triossa, johon hänen lisäkseen kuuluvat myös Masi Hukari ja Tiktakistakin tunnettu Emilia Suhonen. Yhtye on julkaissut kaksi albumia ja kolmas on valmistumassa keväällä 2016.


title: Noora Puhakka

text: Musiikkiuran ohella Noora työskentelee opetus- ja koulutusalalla kasvatustieteilijänä.


title: Geo Böckerman

text:
Geo Johannes Böckerman (13. toukokuuta 1921 Helsinki – 25. joulukuuta 1999 Helsinki)
oli suomalainen urkutaiteilija ja teologi.


title: Geo Böckerman

text: Hän suoritti kanttoriurkurin tutkinnon Helsingin kirkkomusiikkiopistossa 1942 sekä urkudiplomin Sibelius-Akatemiassa 1952. Hän opiskeli urkujensoittoa myös Kööpenhaminassa. Ensikonserttinsa hän piti Helsingissä 1949. Lisäksi hän on konsertoinut myös Tanskassa ja Ruotsissa.


title: Geo Böckerman

text: Böckerman suoritti teologian kandidaatin tutkinnon 1956 ja toimi 1959–1969 Helsingin hiippakunnan tuomiokapitulin notaarina sekä Ruotsissa Villandsvängen papiston apulaisena.


title: Stanfordin vankilakoe

text: Stanfordin vankilakoe oli sosiaalipsykologinen koe, jossa tutkittiin ihmisen reagointia valtasuhteisiin vankilanomaisessa ympäristössä. Koe toteutettiin vuonna 1971 kalifornialaisessa Stanfordin yliopistossa tutkija Philip Zimbardon johdolla.


title: Stanfordin vankilakoe

text: Koehenkilöiksi valittiin 24 nuorta vapaaehtoista miesopiskelijaa, jotka oli kaikki ennen hyväksymistä testattu ja todettu henkisesti normaaleiksi. Kaikki osallistujat tulivat keskiluokkaisista, koulutetuista perheistä, eikä kenenkään taustalla ollut mielenterveysongelmia eikä päihteiden väärinkäyttöä.


title: Stanfordin vankilakoe

text: Koehenkilöt jaettiin arpomalla kahteen ryhmään: puolet määrättiin esittämään vanginvartijoita, puolet vankeja. Koe toteutettiin yliopiston kellarikerroksen laboratoriossa, joka oli lavastettu vankilaksi.


title: Stanfordin vankilakoe

text: Vankeja esittävät nuoret miehet riisuttiin alastomaksi, suihkutettiin desinfioivalla aineella, ja heidät puettiin täsmälleen samanlaisiin, kaapumaisiin vanginasuihin, joiden rintaan oli kiinnitetty tunnusnumero. Oikeita nimiä ei käytetty. Myös vartijoilla oli yhtenäiset khaki-univormut, jonka varustuksiin kuuluivat aurinkolasit, kumipamppu ja pilli. Vartijoille ei annettu mitään erityisiä ohjeita eikä koulutusta. Vartijoita neuvottiin pelkästään huolehtimaan siitä, että vankilassa säilyy yllä kuri ja järjestys ja että vangit käyttäytyivät heitä kohtaan kunnioittavasti. Väkivallan käyttö kuitenkin kiellettiin.


title: Stanfordin vankilakoe

text: Stanfordin vankilakokeen oli määrä kestää kaksi viikkoa, mutta se jouduttiin keskeyttämään jo kuuden päivän kuluttua. Kävi ilmi, että vanginvartijoina toimivat nuoret miehet alkoivat nopeasti kohdella vankeja yhä raaemmin. Vangeille määrättiin fyysisiä rangaistuksia ja heitä nöyryytettiin. Vartijat alkoivat myös manipuloida vankeja toimimaan toisiaan vastaan jakamalla suosionosoituksia ja rangaistuksia. Koe keskeytettiin erityisesti jatko-opiskelija Christina Maslachin vaatimuksesta; Maslachin tehtävänä oli haastatella kokeeseen osallistujia.


title: Stanfordin vankilakoe

text: Stanfordin vankilakoetta on pidetty osoituksena siitä, että kuka tahansa kykenee pahuuteen ja voi kohdella lähimmäisiään julmasti, jos hänelle annetaan siihen rajoittamaton valta. Koetta on myös arvosteltu paljon. Sitä on pidetty epäeettisenä, ja sen tieteellisyys on kyseenalaistettu. Väitteiden ja paljastuksien mukaan esimerkiksi osallistujien ohjeistus ja opastus eivät olleet sitä mitä julkisuudessa on annettu ymmärtää, ja roolit ja reaktiot olivat ainakin osittain näyteltyä.


title: Stanfordin vankilakoe

text: Koe on ollut pohjana useammalle elokuvalle. Vuonna 2001 valmistunut Oliver Hirschbiegelin "Das Experiment" perustuu tapaukseen. Vuonna 2015 ilmestyneen "The Stanford Prison Experiment" -elokuvan on ohjannut Kyle Patrick Alvarez ja käsikirjoittanut Tim Talbott.


title: Randy Holland

text: Randy Holland on kanadalaissyntyinen yhdysvaltalainen pokeriammattilainen ja entinen lakimies.


title: Randy Holland

text: Valmistuttuaan Floridan valtionyliopistosta hän työskenteli Floridan osavaltiolle. 1990-luvun alussa Holland alkoi pelata kasinopokerin laillistamisen jälkeen Mississipin pokeriturnauksissa. Pian tämän jälkeen hän voitti Gold Coast Openin $ 200 Limit Hold'em -turnauksen ja siirtyi pokeriammattilaiseksi.


title: Randy Holland

text: Holland on voittanut kaksi World Series of Poker -turnausta (razzissa vuonna 1996 ja seitsemän kortin avopokerissa vuonna 2000). Pääkilpailussa hän on parhaimmillaan ollut kahdestoista (vuonna 1999). Holland on voittanut useita kasinoissa käytyjä turnauksia Yhdysvalloissa ja Euroopassa. Tammikuussa 2003 hän ansaitsi 163 505 dollaria LA Poker Classic -turnauksen 300 dollarin limit hold'emin voitosta ja tammikuussa 2007 51 971 dollaria Gold Strike World Poker Open -turnauksen 100 dollarin pot limit hold'emin voitosta. World Poker Tourilla Legends of Poker -kisassa elokuussa 2006 Holland oli viides ansaiten 177 460 dollaria.


title: Randy Holland

text: Mirage Poker Showdown -tapahtumassa toukokuussa 2007 Holland voitti 1 500 dollarin no limit hold'em -turnauksen ja oli vastaavan turnauksen kakkonen muutamaa päivää myöhemmin. Palkintosummat olivat 124 728 ja 52 708 dollaria.


title: Randy Holland

text: Holland edustaa Paradise Poker -nettipokerihuonetta. Hänen pokeriuransa turnausansiot ylittivät elokuussa 2007 2,8 miljoonaa dollaria.


Dominikaani Pedro de Córdoban katekismus intiaaneille on dominikaanimunkki Pedro de Córdoban intiaaneille kääntämä katekismus. Se on yksi ensimmäisistä Uudessa Maassa kirjoitetuista kirjoista. Meksikossa ilmestyi painosta vuonna 1544 Meksikon ensimmäisen piispan, fransiskaani Juan de Zumárragan rahoittamana katekismus, "Doctrina Cristiana para instrucción e información de los indios por manera de historia". Teos on Uudessa Maailmassa tapahtuneen käännytystyön kulmakiviä. Varsinkin vuoden 1548 painos on tärkeä, koska siinä on nahuatlinkieli rinnakkaisena.


title: Dominikaani Pedro de Córdoban katekismus intiaaneille

text: Santo Domingon dominikaanien provinsaalin Pedro de Córdoban ja hänen dominikaaniveljiensä kirjoittaman teoksen käsikirjoitus oli valmistunut ennen vuotta 1521, jolloin Pedro de Córdoba kuoli 38-vuotiaana. Pedro de Córdoba, joka oli vuonna 1512 puolustanut Espanjassa alaistaan Antonio de Montesinosia tämän Santo Domingossa pitämän, espanjalaisten julmuudet tuomitsevan, rohkean saarnan vuoksi, oli tuonut Espanjasta palatessaan uutta tietoa uskonopetuksen tärkeydestä ja käännytystyöhön liittyvistä eriävistä mielipiteistä. Kyseisenä ajankohtana oli tullut voimaan tohtori López Palacios Rubiosin laatima kuuluisaksi tuleva Requerimiento, jonka kuuluttamisella intiaanikylien liepeillä, valloitustoimista, entradoista tehtiin Espanjan lakien sallimia.


text: Vuoden 1510 syyskuussa Hispaniolan saarelle Espanjasta saapuneet dominikaanit olivat laatineet provinsiaalinsa Pedro de Córdoban johdolla intiaanien käännyttämiseksi ja sivistämiseksi kattavan ohjelman. Dominikaanit päättivät keskittää kristinopin opettamisen sunnuntai-iltapäivien saarnojen yhteyteen, ja samalla kehitellä menetelmiä intiaanien opettamiseksi. Oletettavasti Bartolomé de las Casas käytti Doctrina Cristiania apunaan sunnuntai-iltapäivien saarnoissaan, liityttyään Santo Domingon dominikaaneihin vuonna 1522. Dominikaani Domingo de Betanzosin oletetaan tuoneen käsikirjoituksen kopion Meksikoon vuonna 1526, hänen saapuessaan sinne ensimmäisten dominikaanien joukossa.


text: Pedro de Córdoban katkismus on eräs ensimmäisiä Amerikan mantereella julkaistuja teoksia, ja mitä ilmeisimmin ensimmäinen Uudessa Maailmassa kirjoitettu teos. Teoksen hyväksyivät käyttöönsä kaikki kolme Uudessa Espanjassa toimivaa sääntökuntaa, dominikaanit, fransiskaanit ja augustiinit. Vuonna 1548 ilmestyi Doctrina Cristianan nahuatlinkielinen laitos, jota voidaan pitää Uuden Espanjan hengellisen ja henkisen valloituksen todellisena kulmakivenä. Teoksesta otettiin nopeasti uusia painoksia ”doctrinerojen”, uskonopettajien käyttöön.


text: Dominikaani Miguel Angel Medina on tutkinut Pedro de Córdoban katkismukseen liittyviä asioita. Vuonna 1987 julkaistussa samannimisessä teoksessaan hän kertoo Uuteen Maailmaan lähetettyjen ensimmäisten dominikaanien, eritoten Pedro de Córdoban, toiminnasta. Medina osoittaa teoksessaan Ramón Llullin vuonna 1275 kirjoittaman Doctrina puerilin ja Pedro de Córdoban Doctrina Cristianan välillä vallitsevan yhtäläisyyden, ja että vuodelta 1322 on Sabinan kardinaalin Guillermo de Godínin Valladolidissa antama vaikuttava määräys, jonka Toledon kirkolliskokous hyväksyi seuraavana vuonna.


text: Espanjalaisen uskonnonopetuksen historiassa vuosi 1429 oli tärkeä, sillä tuolloin oli Tortosan kirkolliskokoukseen kokoontuneina paavinistuimen lähettilään, kardinaali Pedro de Foxin johdolla kolmesataa ylintä espanjalaista kirkonmiestä. Amerikan löytymisen aikoina voimakas kardinaali Jiménez de Cisneros, joka oli lähettänyt Hispaniolaan hieronymiittejä valvomaan valloitustoimien oikeudenmukaisuutta, antoi myös määräyksen ”lyhyen ja hyödyllisen katekismuksen” toimittamisesta. Hän antoi myös määräyksen kuuluisan Biblia Poliglotan toimittamisesta. Teos julkaistiin 1520.


title: Nokia N80

text: Nokia N80 on Nokian toisella vuosineljänneksellä 2006 julkaisema älypuhelin.


title: Nokia N80

text: Nokia N80:n prosessorina toimii 220 MHz Dual ARM 9. Puhelin tukee GPRS, EDGE ja 3G yhteyksiä. Lisäksi mukana ovat Bluetooth ja infrapunaportti tiedostojen siirtoa varten.


title: Nokia N80

text: Puhelimessa on kaksi sisäänrakennettua kameraa: takakuoressa oleva 3 megapikselin kamera (4,7 mm 1:3.5) Carl Zeissin optiikalla varustettuna sekä puhelimen käyttöliittymän puolella aivan oikeassa yläkulmassa VGA-tasoinen kamera videopuheluita varten. Puhelimen oman kiinteän muistin (40 Mt) käydessä vähiin on mahdollista hankkia MiniSD-muistikortti. Keskusmuistia (RAM) puhelimessa on 64 megatavua.


title: Nokia N80

text:
Puhelin sisältää perusominaisuuksien lisäksi lukuisia lisäominaisuuksia ja valmiiksi asennettuja
sovelluksia. Merkittävimmät ominaisuudet lueteltuina:


title: Juan de Zumárraga

text: Juan de Zumárraga () oli espanjalainen prelaatti ja Meksikon ensimmäinen piispa vuodesta 1528. Meksikon piispan arvon Zumárraga sai suoraan Kaarle V:ltä toimittuaan Baskimaassa tarmokkaasti noitia vastaan. Zumárraga oli baski.


title: Juan de Zumárraga

text: Vuonna 1547 fransiskaani Juan de Zumárraga nimitettiin Meksikon arkkipiispaksi, mutta tieto siitä ei saavuttanut piispa Zumárragaa ennen hänen kuolemaansa. Zumarragalla oli virallinen "protector de los indios" -asema, josta syystä hänellä oli jatkuvia riitoja Uuden Espanjan ensimmäisen Real Audiencian, ja etenkin sen presidentin, pahamaineisen Nuño de Guzmánin kanssa. Vuosina 1536–1543 Zumárragalla oli apostolisen inkvisitorin oikeudet. Zumárraga oli kiinnostunut Erasmus Rotterdamilaisen ajatuksista. Zumárraga perusti Tlatelocolcoon koulun intiaaneja varten. Koulun johtajaksi hän nimitti fransiskaani Bernardino de Sahagúnin, jonka aikana koulun oppilaat ylsivät huomattaviin oppisaavutuksiin. Zumárraga kustansi omista varoistaan uskonnollista kirjallisuutta, myös katkismuksia, joista tunnetuin on dominikaani Pedro de Córdoban ja hänen munkkiveljiensä kirjoittama ja nahuatliksi kääntämänsä "Doctrina cristiana para instrucción de los indios".


title: Juan de Zumárraga

text: Vuoden 1543 toukokuun ensimmäisenä päivänä Kaarle V päiväsi valtaustoimiin liittyvän ohjekirjeen, joka oli osoitettu Juan de Zumárragalle. Kirjeen sisällys, vaikka se olikin kirkonmiehelle annettu suositus, jota kuitenkin oli viisasta noudattaa, poikkeaa huomattavasti kahdeksan vuotta aikaisemmin Cortésille annetusta määräyksestä. On mahdollista, että vuonna 1542 voimaan tulleiden ns. Uusien Lakien hillitsevä vaikutus näkyy kuninkaan Meksikon ensimmäiselle piispalle, Juan de Zumárragalle lähettämässä kirjeessä.


title: Juan de Zumárraga

text:
Kuninkaan Zumárragalle antamiin ohjeisiin on piilotettuna requerimienton sanoma. Tosin nyt vaaditaan neuvotteluja ja tehdään sopimuksia. Sopimukset edellyttävät ikuista ystävyyttä. Kysymys vahingosta ja pahennuksesta jää avoimeksi, sillä sanonta “jos jokin espanjalainen tai alamaisemme aiheuttaisi heille vahinkoa tai pahennusta ilman lupaa tai vastoin tahtoamme”, ei luvannut hyvää sopimuksen tehneiden intiaanien tulevaisuudelle. Kuninkaalle jäi oikeus antaa lupia vahingontekoon ja pahennuksen aiheuttamiseen. Kuninkaan ja mahdollisen vahingontekijän tahto ja halu saattoivat poiketa tosistaan kenenkään voimatta siihen puuttua.
Piispa Juan de Zumárraga kuoli kesäkuun 3. päivänä 1548. Vuotta ennen hänen kuolemaansa oli Meksikon Kaupungissa ilmestynyt painosta hänen laaja "Regla Cristiana Breve" -teoksensa. Sen vuonna 1951 ilmestyneessä painoksessa on 523 sivua.


title: Fairyport

text: Fairyport on suomalaisen Wigwam-yhtyeen kolmas studioalbumi, joka julkaistiin vuonna 1971. Kappaleet "Fairyport", "Gray Traitors", "Cafffkaff, The Country Psychologist" ja "May Your Will Be Done Dear Lord" muodostavat Jukka Gustavsonin "Joined to Conscience" -nimisen teoksen. Mats Huldén käänsi ne englannin kielelle. D-puolen kappale "Rave-Up for the Roadies" on nauhoitettu yhtyeen keikalla, koska levylle oli materiaalia vain kolmen levyn puolen verran. Kappaleessa Wigwamin kanssa soittaa myös kitaristi Jukka Tolonen.


title: Fairyport

text: Levystä ilmestyi ensimmäinen CD-versio vuonna 1990, ja digitaalisesti remasteroitu versio vuonna 2003. Jälkimmäisellä on bonusraitana "Losing Hold / Finlandia", jonka Reino Jokela äänitti Yleisradion Kappelikonsertissa, 2. elokuuta 1972.


title: Fairyport

text: Absoluuttinen Nollapiste on soittanut albumin kappaletta "Losing Hold" konserteissaan.


title: Fairyport

text: Kaikki kappaleet sovittanut Wigwam.


title: Eija Karipää

text: Eija Saga Margaretha Karipää (o.s. Londén, oik. Karapää, myöh. Itkonen; 12. helmikuuta 1920 Parikkala – 27. joulukuuta 2004 Helsinki) oli suomalainen näyttelijä ja aikansa filmitähtiä. Hän kuului muun muassa Lea Joutsenon ja Helena Karan tavoin niihin näyttelijättäriin, jotka tekivät uransa yksinomaan elokuvassa ilman yhteyksiä teatteriin.


title: Eija Karipää

text: Karipää käytti elokuvauransa alussa nimeä Eija Londén. Hän debytoi statistina elokuvassa "Herra Lahtinen lähtee lipettiin" ollessaan 19-vuotias. Sen jälkeen seurasivat näkyvämmät sivuroolit komedioissa "Rikas tyttö" ja "Kyökin puolella". Ohjaaja Theodor Luts kiinnitti Karipään jännityselokuvan "Salainen ase" naispääosaan vuonna 1943. Elokuva oli uuden Fenno-Filmi -yhtiön ensimmäinen ja sai hyvät arvostelut. Seuraavaksi Karipää näytteli naispääosat elokuvissa "Erehtyneet sydämet", "Tähtireportterit tulevat" ja "Kohtalo johtaa meitä". Vuonna 1954 hän esiintyi viimeistä kertaa pääroolissa miehensä Veikko Itkosen ohjaamassa elokuvassa "Rakastin sinua, Hilde", joka sai varsin nuivan vastaanoton. Kaikkiaan Karipää näytteli neljästi Itkosen ohjauksessa, muun muassa päähenkilön ystävää elokuvassa "Maailman kaunein tyttö" (1953).


title: Eija Karipää

text: Karipää oli näyttelijä Regina Linnanheimon läheinen ystävä ja he näyttelivät yhdessä Teuvo Tulion elokuvassa "Rikollinen nainen" vuonna 1952.


title: Eija Karipää

text: Karipää oli naimisissa Kunto Karapään kanssa vuosina 1940–1943. Toisen miehensä Veikko Itkosen kanssa hän avioitui vuonna 1944, ja he pysyivät naimisissa Itkosen kuolemaan 1990 asti. Itkonen myi tuotantoyhtiönsä 1960-luvulla, jonka jälkeen pari asui 20 vuotta Kaliforniassa, Yhdysvalloissa. Jäätyään leskeksi Karipää muutti takaisin Suomeen. Hän kuoli 84-vuotiaana vuonna 2004 ja hänet haudattiin Hietaniemen hautausmaalle. Karipään ja Itkosen poika Jussi Itkonen on itsekin elokuva-alan vaikuttaja ja ohjasi ja tuotti elokuvan "Kuumat kundit" (1976).


title: Mad Croc

text: Mad-Croc on alankomaalainen hiilihapollinen tauriini-, vitamiini- ja kofeiinipitoinen energiajuoma. Se lanseerattiin Yhdysvalloissa vuonna 2003.


title: Mad Croc

text: Juomavaihtoehdot ovat tavallinen, sokeriton, kola, maitokahvi, maitokaakao ja Juiced Energy makuja ovat Peach Tea, Green Apple, Orange Cola, Orange ja Red Berry. Muita juomatyyppejä ovat "energy shot" ja alkoholipitoinen "Croc-Tail" sekä muina tuotteina "energy gum" -purukumi ja uutena tullut viinikumi energia sekoitus pussi. Croc Tailia myydään nykyään uudistetussa 0,25 l:n tölkissä ja 0,20 l:n kuohuviinipullossa, ja makuina ovat Original, Red Berry, Omena ja Kola.


title: Mad Croc

text: Mad-Croc oli GP2-kuljettaja Markus Niemelän sponsori. Nykyään se on F1-veneilijä Filip Romsin, Sami Seliön, speedway-kuljettaja Timo Lahden ja rata-autoilija Mikko Eskelisen sponsori. Lisäksi Mad-Croc on Suomen alppimaajoukkueen virallinen yhteistyökumppani. Mad-Croc oli myös suomalaisen F1-kuljettaja Heikki Kovalaisen henkilökohtainen sponsori.


title: Mad Croc

text: Mad-Croc on yksi tämänhetken nousevimmista energiajuomista. Mad-Croc on panostanut näkyvyyteen erilaisissa tapahtumissa ja kilpailuissa, se sponsoroi Assembly pelitapahtumaa 2017.


title: Ruija

text: Ruija () on historiallinen maakunta Norjan Lapissa. Ruijaan kuuluu laajemmassa merkityksessä Finnmarkin läänin lisäksi myös osa Tromssan läänin itäosaa Malankivuonoon asti. Merkittäviä vuonoja Malangista itään on järjestyksessä Yykeänvuono, Naavuono, Alattionvuono, Porsangerinvuono, Laisvuono, Tenonvuono ja Varanginvuono. Tätä vuonojen halkomaa merenrantaa kutsutaan myös nimellä Ruijanranta. Väestön muodostavat norjalaiset, saamelaiset ja kveenit, suomalaisperäinen väestö. Kielellisesti saamenkielisiä on 10 prosenttia ja suomenkielisiä kolme prosenttia. Tämän vuoksi useat Ruijaan kuuluvat kunnat ovat kaksi- tai monikielisiä ja niinpä liikennemerkeissäkin näkee norjan lisäksi usein myös saamea ja suomea. Kveenejä asuu eniten Ruijan itäosassa Varanginvuonon ja Porsankivuonon rannikolla. Siellä sijaitsee myös Porsangin kunta, jossa kveenin kielellä on virallinen asema. Kveeneiksi nimitettyjä suomalaisia muutti Ruijaan 1600-luvulta lähtien, laajimmillaan muutto oli 1800-luvun puolivälissä. Tutkimus on osoittanut, että Ruijan monen paikkakunnan suomenkielinen nimi on alkuperältään norjalaista nimeä vanhempi.


title: Ruija

text: Varhaisin asutus kuuluu jääkauden loppupuolelle ajoittuvaan Ruijan eli Komsan kulttuuriin. Ruijan pronssi- ja rautakautisia asukkaita pidetään saamelaisten esivanhempina. Norjalaisia alueelle siirtyi keskiajalla, 1200-luvulta lähtien.


title: Ruija

text: Valtiollinen kehitys aiheutti 1500-luvulta lähtien Fennoskandian pohjoisosien omistukseen liittyviä alueriitoja Ruotsin, Venäjän ja Tanska-Norjan välillä. Täyssinän rauhassa vuonna 1595 Venäjä luopui vaatimuksistaan, ja Knäredin rauhassa 1613 Tanska-Norja sai yksinoikeuden Ruijan rannikkoalueisiin. Näin ollen koko Ruija oli norjalaisen hallinnon alaisuudessa. Vuonna 1751 tehdyn Ruotsin ja Tanska-Norjan välisessä rajankäynnissä rajaksi tuli Tenojoki sekä Venäjän ja Norjan kesken 1826 Paatsjoki.


title: Ruija

text: Ruijan suomalais- ja saamelaisperäisestä asutuksesta, paikannimistöstä ja historiasta johtuen alue herätti 1900-luvun alkupuolella kiinnostusta suomalaisissa heimoaktiiveissa. Ruijan alue kuului alueisiin, jotka joidenkin suomalaisten heimoaktiivien suunnitelmissa muodostaisivat niin sanotun Suur-Suomen. Akateeminen Karjala-Seura ja Suomalaisuuden liitto tekivät Ruijan suomalaisväestöön kohdistuvaa aktiivista heimotyötä. Norjassa virisi pelko suomalaisesta vaarasta. Kveenivähemmistöä alettiin norjalaistaa samantapaisin keinoin kuin suomalaisia ruotsalaistettiin Ruotsissa tai venäläistettiin Itä-Karjalassa. Pääasiallinen keino oli kulttuuri- ja kielipoliittinen syrjintä koululaitoksen kautta, norjankielinen joukkoviestintä ja niin sanottu kaaderipolitiikka. Suomen kielen käyttöä ja arvostusta pyrittiin vähentämään ja suomenkielisten etninen identiteetti ja kulttuuri pyrittiin hävittämään.


title: Ruija

text: Toisen maailmansodan loppuvaiheessa natsi-Saksan pohjoinen armeija vetäytyi Suomesta ja Pohjois-Norjasta Ruijan kautta etelään. Tällöin pohjoisen armeijan komentaja () Lothar Rendulic määräsi Hitlerin käskystä koko Ruijan pakkoevakuoitavaksi ja sen jälkeen hävitettäväksi. Saksalaiset kuljettivat alueen yli 50 000 siviiliä etelämmäksi. Tyhjennetyn maakunnan rakennukset tuhottiin. Hävitys aloitettiin lokakuun lopulla 1944 ja tuhopoltot jatkuivat tammikuulle 1945. 11 000 asunrakennusta ja vajaat 5 000 navetta- tai ulkorakennusta poltettiin, sekä muun muassa 21 sairaalaa ja 27 kirkkoa. Samaten poltettiin alueen kalastusveneet ja -laivat.


title: Heinälaatikko

text: Heinälaatikko tai "keittolaatikko" on pitkää kypsymistä vaativan ruoan valmistamiseen tarkoitettu laatikko. Aiemmin se vuorattiin heinillä tai sanomalehdillä. Nykyisin vastaavaan tehtävään käytetään joko itse tehtyjä tai valmiina ostettuja styrokslaatikoita, haudutuslaatikoita.


title: Heinälaatikko

text: Ruoka valmistetaan alustavasti liedellä ja annetaan sen kypsyä 10–15 minuuttia. Sen jälkeen se siirretään heinälaatikkoon tai sen nykyaikaiseen vastineeseen, laatikon kansi suljetaan, ja ruoka jätetään hautumaan useaksi tunniksi tai yön yli. Välillä voi katsoa onko ruoka riittävän kypsä, mutta kypsymisajan oppii kokemuksen kautta.


title: Komputationalismi

text: Komputationalismi eli klassinen teoria on mielenfilosofian teoria, jonka mukaan mieli tai kognitio on automaattinen sääntöjärjestelmä symbolisten representaatioiden manipuloimiseksi. Aivojen katsotaan siis pohjimmiltaan olevan laskentaa suorittava järjestelmä. Yksinkertaistettuna asia usein esitetään niin, että komputationaalisen teorian mukaan aivot toimivat kuin monimutkainen tietokone, ja mieli on aivojen ylläpitämä tietokoneohjelma. Toinen tapa esittää asia on sanoa että "aivot ovat Turingin kone".


title: Komputationalismi

text: Komputationalismi on funktionalistinen, materialistinen ja representationalistinen teoria. Komputationalismin ongelmana on pidetty sitä, että älykkyyden tai tietoisuuden ja vain näennäisesti älykkään tai tietoisen käyttäytymisen välistä yhteyttä ei ole voitu määritellä tyydyttävästi. Komputationalismi ei kuvaa sitä, miten aivot saavat aikaan sen, että olemme tietoisia subjekteja. Lisäksi pidetään mahdollisena, että syntyäkseen tietoisuus tarvitsee aivoilta laskennan lisäksi joitakin muitakin ominaisuuksia.


title: Komputationalismi

text: Tunnettuja komputationalisteja ovat Jerry Fodor, Zenon Pylyshyn, David Marr, Stevan Harnad ja Steven Pinker.


title: Komputationalismi

text: Komputationalismin katsotaan syntyneen 1950-luvulla ensimmäisten ohjelmoitavien tietokoneiden ja kognitiotieteen orastuksen myötä. (Joskin jo Gottfried Leibniz ja George Boole olivat esittäneet samansuuntaisia ajatuksia 1700 ja 1800-luvulla.) Tuolloin kehittyivät, rinta rinnan, tekoälytutkimus ja kognitiivinen psykologia, ja mielen toiminnalla alettiin nähdä olevan yhtäläisyyksiä tietokoneen toiminnalle. Tätä voi pitää kohtalokkaana erheenä; muistia, ajattelun perustaa ei ymmärretty hajautuneeksi.


title: Komputationalismi

text: Klassisen komputationalismin (eli ns. "symbolisen paradigman") on haastanut sen rinnalla kasvanut ja 1980-luvulla voimistunut konnektionismi, joka tarkastelee mieltä neuroverkon toimintana. Komputationalismi ja konnektionismi ovat molemmat laskennallisia näkökulmia mielen toimintaan, mutta ovat kuitenkin eri mieltä sekä mentaalisten representaatioiden että mentaalisten prosessien taustalla olevien laskennallisten mekanismien luonteesta: klassisen komputationalismin mukaan kombinatorinen konstituenttirakenne ja semantiikka on luonteenomaista mentaalisille representaatioille. Tämä tarkoittaa sitä, että mentaaliset tilat koostuvat erillisistä osista (jotka itsekin ovat mentaalisia representaatioita). Konnektionismin mukaan mentaaliset representaatiot koostuvat "subsymbolisten" hermoverkon elementtien ("neuronien" tai "noodien") aktivaatioeroista, missä nämä elementit itsessään eivät ole mentaalisia representaatioita.


title: Komputationalismi

text: Komputationalismi on lähtökohtaisesti hierarkkinen "ylhäältä alas" -strategia, jossa ongelmaa lähestytään vaiheittain. Brittiläinen kognitiotieteilijä David Marr esitti teoksessaan "Vision" (1981), että kognitiiviset prosessit voidaan jaotella kolmeen tasoon.


title: Komputationalismi

text: Komputationalismi lähtee muutamasta taustaolettamuksesta:


title: Komputationalismi

text: Lisäksi komputationalismin toimivuuden edellytyksenä on, että selitettävä ilmiö, viime kädessä kognitio, voidaan eritellä osiin joita voidaan tarkastella erillään (reduktionismi).


title: Antje Buschschulte

text: Antje Buschschulte (s. 27. joulukuuta 1978, Berliini) on saksalainen uimari ja olympiamitalisti, joka on erikoistunut selkäuintiin ja erityisesti lyhyelle radalle. Hän voitti pronssia 200 metrin selkäuinnissa kesäolympialaisissa 2004, ja on voittanut uransa aikana neljä viestipronssia olympialaisissa ja 39 arvokilpailumitalia EM- ja MM-kilpailuissa.


title: Andrei Jerjomenko

text: Andrei Ivanovitš Jerjomenko (, 14. lokakuuta 1892 Harkova – 19. marraskuuta 1970 Moskova) oli neuvostoliittolainen sotilas ja Neuvostoliiton marsalkka.


title: Andrei Jerjomenko

text: Jerjomenko joutui kutsuntojen kautta Venäjän keisarikunnan armeijaan vuonna 1913. Hän taisteli ensimmäisessä maailmansodassa Romanian rintamalla, jossa Itävallan offensiivi lyötiin takaisin. Vasta Saksan tuki loi liikkuvan asemasodan. Vallankumouksen alettua Jerjomenko liittyi puna-armeijaan, sen kuuluisaksi tuleviin Semjon Budjonnyin ratsujoukkoihin. Leningradin ratsuväkikoulun koulutuksen hän sai joko sisällissodan aikana tai sen jälkeen.


title: Andrei Jerjomenko

text: Jerjomenko valmistui esikuntaupseeriksi Frunzen sotilasakatemiasta vuonna 1935. Sen jälkeen hän toimi muun muassa armeijan komentajana Itä-Aasiassa.


title: Andrei Jerjomenko

text: Vuonna 1940 Jerjomenko johti 6. ratsuväkiarmeijan miehittämään Puolan itäosat. Tässä eteen tuli saksalaisille pian tutuksi tuleva logistiikan vaikeus – polttoainetta piti toimittaa joukoille lentokuljetuksin.


title: Andrei Jerjomenko

text: Operaation jälkeen Jerjomenko komensi Transbaikalin sotilaslääniä, kunnes kahdeksan päivää Saksan hyökkäyksen jälkeen hänet kutsuttiin Josif Stalinin puheille. Jerjomenko matkusti Aasiasta Moskovaan ensin junalla mutta tajusi, että ehkä olisi syytä käyttää lentokonetta. Hänen edeltäjänsä, Saksan keskimmäisen hyökkäysvoiman torjunnan johtaja kenraali Dmitri Pavlov oli teloitettu epäonnistuneena, tehtäväänsä kykenemättömänä.


title: Andrei Jerjomenko

text: Jerjomenko aloitti sitkeän puolustuksen, jossa improvisoitiin muun muassa Molotovin cocktailin (fosforia ja bensiiniä pullossa, joka syttyy pullon hajottua ilman tulilankaa) käyttö. Smolenskin puolustuksesta tuli avainkysymys. Tässä taistelussa Jerjomenko haavoittui, mutta jatkoi johtamista. Stalinin urut eli Katjuša-rakettiase oli tässä taistelussa ensi kertaa käytössä.


title: Andrei Jerjomenko

text: Haavoittuminen johti kutsuun Stalinin luo, ja tämä antoi Jerjomenkon valita seuraavan rintamansa – Brjansk. Syksyllä 1941 hän tuli Saksan hyökkäystä torjuvan Brjanskin rintaman 4. iskuarmeijan komentajaksi.


title: Andrei Jerjomenko

text: Lokakuussa 1941 Saksa aloitti operaatio Taifuunin, jolla oli tarkoitus miehittää Moskova. Jeremenkon joukot perääntyivät vastahyökkäyksiä tehden. Saksan voimat kuluivat ja hyökkäys pysähtyi.


title: Andrei Jerjomenko

text: 13. lokakuuta 1941 Jerjomenko haavoittui uudestaan, nyt vakavasti. Hänet evakuoitiin Moskovaan sotasairaalaan, missä hän oli useita viikkoja.


title: Andrei Jerjomenko

text: Tammikuussa 1942 hän sai 4. iskuarmeijan komentajuuden. Hän haavoittui taas neuvostojoukkojen vastahyökkäysten aikana. Hän jatkoi nyt joukkojen johtamista kieltäytyen sairaalahoidosta. Vuonna 1942 hän johti Stalingradin taistelussa tätä rintamanosaa menestyksellisesti estäen Erich von Mansteinin joukkojen yritykset pelastaa kaupunkiin saarretut saksalaiset.


title: Andrei Jerjomenko

text: Vuonna 1944 Jerjomenko edesauttoi Kertšin niemimaalle tekemällään hyökkäyksellä Krimin niemimaan valtausta. Kesällä 1944 hän johti 2. Baltian rintamaa ja valloitti muun muassa Riian. Vuonna 1945 Jerjomenko hyökkäsi 4. Ukrainan rintaman komentajana Karpaattien yli Slovakiassa olevia saksalaisjoukkoja vastaan.


title: Andrei Jerjomenko

text: Toisen maailmansodan jälkeen Andrei Jerjomenko toimi sotilaspiirin komentajana Länsi-Siperiassa ja Pohjois-Kaukasuksella. Hänet nimitettiin marsalkaksi vuonna 1955.


title: Bulma

text:
Bulma Briefs
on Akira Toriyaman luoma manga- ja animehahmo, joka esiintyy Dragon Ball -, Dragon Ball Z - ja Dragon Ball GT -sarjoissa. Hän on sarjan kuuluisan Capsule Corporation-yhtiön johtajan, Tohtori Briefsin tytär.


title: Bulma

text: Alussa Bulma on erään kuvauksen mukaan 16-vuotias vääristyneen persoonallisuuden omaava sekava teini, joka ei tunnu hiljentyvän hetkeksikään. Toisaalta hän on itsenäinen ja lujaluonteinen naisenalku, joka ei anna kenenkään tai minkään seisoa tiellään hänen halutessaan jotakin. Bulman etsiessä lohikäärmekuulia, hän tapaa pojan nimeltä Goku. Hän ärsyyntyy aluksi Gokun lapsellisuudesta, mutta Gokun pelastettua hänen henkensä, he päättävät yhdistää voimansa löytääkseen puuttuvat lohikäärmepallot. "Dragon Ball"-sarjassa Bulma on yksi päähahmoista, ja hänet nähdäänkin lähes jokaisessa jaksossa.


title: Bulma

text: Nyt Bulmasta on kasvanut kukoistava (tosin sekava) nainen. Hänestä tullut myös mekaniikan nero, joka osaa operoida ja korjata laitteen kuin laitteen. Hän on keksinyt myös lohikäärmekuulatutkan, joka paikantaa kuulien sijainnin ja helpottaa niiden etsimistä paljon. Hän tapaa myös ensimmäistä kertaa tulevan miehensä, ylpeän saiyalaisprinssi Vegetan. Bulma on merkittävä hahmo vielä "Dragon Ball Z":ssä mekaniikan neron ominaisuudessaan, vaikka hän ei olekaan enää yksi sarjan päähahmoista.


title: Bulma

text:
Kun Baby tartuttaa pahuuden loisen Bulmaan, hänestä tulee yksi tämän tärkeimmistä palvelijoista.
Baby sagan lopussa Bulma vapautetaan pahuudesta Denden pyhänveden avulla. Hän rakentaa sarjassa aluksen jolla on tarkoituksena kerätä mustantähdenlohikäärmekuulat avaruudesta, sekä hän auttaa Vegetaa saavuttamaan Super Saiyan 4 -tason. Bulma nähdään kuitenkin "Dragon Ball GT":ssä enää vain sivuroolissa.


title: Bulma

text:
Trunksin aikajanassa ("The History of Trunks") nähdään Bulma, joka selvisi androidien hyökkäyksestä toisin kuin monet muut (mm. Vegeta ei selvinnyt). Bulma näyttää ikääntyneen ja hän on hyvin suojelevainen poikaansa Trunksia kohtaan. Hän myös rakentaa aikakoneen, jolla Trunks matkustaa menneisyyteen.
Nimi "Bulma" on suora muunnos sanasta "bloomers", joka oli myös suosittu naisten alusvaatemerkki 1980-luvulla.


title: María Olay

text: María Olay García (s. 3. kesäkuuta 1978 Gijón, Asturia) on entinen espanjalainen uimari, joka osallistui kotimaansa riveissä kesäolympialaisiin 1996. Siellä hän oli 100 metrin rintauinnissa 28., ja naisten 4x100 metrin sekauintiviestissä 15.


title: Seppo Tikka

text: Seppo Ensio Tikka (27. tammikuuta 1942 Pielisjärvi – 23. helmikuuta 2015 Portugali) oli toimittaja ja SDP:n kansanedustaja. Hän edusti Kymen läänin vaalipiiriä 1972–1987. Presidentin valitsijamies Tikka oli vuosien 1978 ja 1982 vaaleissa. Hän istui Finnairin hallintoneuvostossa 1979–1989 ja kuului Kouvolan kaupunginvaltuustoon. Tikka toimi 1965–1979 STT:n ja Yleisradion politiikan toimittajana, ja 1981–1987 hän oli Auto- ja kuljetusala -lehden päätoimittaja. Hän oli myös Sosialistisen Aikakauslehden toimitussihteeri. Tikka kuoli helmikuussa 2015 ollessaan lomamatkalla Portugalissa.


title: Pyöräsuoja

text: Pyöräsuoja on polkupyörien varastointiin tarkoitettu suljettu tila tai avoin katos.


title: Suihku

text: Suihku on kylpy- tai pesuhuoneessa oleva peseytymiseen tarkoitettu laite, jonka pienistä rei'istä purkautuu vettä suihkuna. Suihkussa vesi virtaa suihkupäähän vesiputkiston paineella, ja suihkupää jakaa veden tavanomaisesti pisaroiksi.


title: Suihku

text: Suihku sijoitetaan yleensä pesuhuoneeseen tai kylpyhuoneeseen, usein suihkuseinän taakse tai suihkukaappiin. Suihkukaappi on vesitiivis suihkuseinien ja kulkuoven täysin erottama suihkutila. Suihkun voi erottaa muusta pesutilasta myös suihkuverho. Näiden tarkoitus on estää veden roiskuminen etäämmälle suihkusta ja toisinaan toimia myös näkösuojana.


title: Suihku

text: Suihkussa peseytyminen on nopeampaa kuin kylpyammeessa, ja se kuluttaa vähemmän vettä. Tavallisimmin yhden suihkukerran aikana vettä kuluu parista kymmenestä litrasta ylöspäin. Vähemmän vesimäärän lisäksi myös veden lämmittämiseen tarvittava energiamäärä pienenee. Sumusuihkussa, jossa suihkupää jakaa veden pisaroiden sijaan hienojakoiseksi sumuksi, veden ja energian kulutus edelleen pienenee.


title: Suihku

text: Sekoitinsuihku on tyypillisin suihkutyyppi kotitalouksissa. Sekoitinsuihku koostuu sekoittimesta ja suihkuosasta, joita yhdistää vesiletku. Sekoittimessa säädetään kylmä ja lämmin vesi haluttuun lämpötilaan. Kahvaosan kautta vesi tulee suihkuna ulos.


title: Suihku

text: Useimmissa suihkumalleissa kahvaosa on vaihdettavissa ja tilalle voidaan laittaa mm. hierovia suihkukahvoja.


title: Suihku

text: Joissakin sekoitinsuihkumalleissa on myös juoksuputki, jota voidaan käyttää normaalin hanan tavoin esimerkiksi saunakiulun täyttämiseen.


title: Suihku

text: Sadesuihkuissa suihkusuutin on kiinteäasenteinen. Vesi tulee suuttimeen metalliputkea pitkin sekoitinosasta ja suihkuaa ulos suuttimesta sadepisaroiden tavoin.


title: Suihku

text: Sadesuihkun suihkupaine on muita suihkumalleja matalampi johtuen suuttimen reikien suuremmasta pinta-alasta.


title: Suihku

text: Suihkupaneeli on kiinteäasenteinen monisuuttimellinen suihkuyksikkö. Suihkupaneeleissa on normaalin suihkun lisäksi pienempiä, eri suuntiin asetettavia hierovia suihkuja. Hierova suihkuvaikutus perustuu normaalia suihkua kovempaan vedenpaineeseen.


title: Suihku

text: Bidé-suihku on saniteettitiloissa käytetty henkilökohtaisen hygienian ylläpitoon tarkoitettu käsisuihku. Bidé-hana kytketään erillisellä liittimellä hanaan. Hanan tulee olla bidé-yhteensopivia: hanan kahden tuloputken lisäksi hanasta tulee löytyä bidé-lähtöputki.


title: Haudutuslaatikko

text: Haudutuslaatikko on ruoanvalmistukseen käytetty lämpöä eristävä laatikko, jossa esivalmistettu ruoka kypsennetään hauduttamalla valmiiksi. Se sopii pitkää kypsennystä vaativille ruoille, kuten puuroille ja laatikoille. Haudutuslaatikon esikuva on heinälaatikko. Nykyiset haudutuslaatikot valmistetaan usein styroksista, kuten Aromipesä.


title: Rock’n Roll (albumi)

text: Rock'n Roll on Tehosekoittimen ensimmäinen pitkäsoitto, joka julkaistiin 1994.


title: Marko Paananen

text: Marko Paananen on suomalainen sisustusarkkitehti. Hän toimi suunnittelijana television sisustussarjoissa "Inno" (2004–2009) ja "Sisustusarkkitehti Marko Paananen" (2013).


title: Marko Paananen

text: Paananen kirjoitti ylioppilaaksi Kotkassa ja hankki sisustusarkkitehdin koulutuksen Yhdysvalloissa, jossa hän teki myös viisi vuotta alan töitä.


title: Westland (Alankomaat)

text: Westland on kunta Alankomaissa Etelä-Hollannin provinssissa. Asukkaita kunnassa on 99 512 (31.12.2008) ja väestötiheys on 1 248 as./km². Pinta-alaa kunnalla on 90,59 neliökilometriä, josta vettä on 10,87 km².


title: Westland (Alankomaat)

text: Kunta koostuu 11:stä asutuskeskuksesta, jotka ovat: De Lier, 's-Gravenzande, Monster, Naaldwijk, Wateringen, Heenweg, Honselersdijk, Kwintsheul, Maasdijk, Poeldijk ja Ter Heijde.


title: Westland (Alankomaat)

text: Kunta muodostettiin 1. tammikuuta 2004, yhdistämällä De Lier, 's-Gravenzande, Monster, Naaldwijk ja Wateringen. Kunnantalo sijoitettiin keskelle Westlandia, Naaldwijkiin.


title: Westland (Alankomaat)

text: Westlandin naapurikunnat ovat Haag ja Rijswijk koillisessa, Midden-Delfland kaakossa, Maassluis etelässä ja Rotterdam lounaassa.


title: Westland (Alankomaat)

text: Westland on tunnettu kukista ja vihanneksista. Naaldwijkissä sijaitsee maailman suurimman kukkahuutokaupan, FloraHollandin toimipaikka. FloraHollandin kautta kulkee kukkia muun muassa Euroopan alueelle.


title: Westland (Alankomaat)

text: Westlandilla on noin kahdeksan kilometrin pituinen rantaviiva. Ter Hejden, Monsterin ja 's-Gravenzanden on rannoilla on lomakeskuksia.


title: Similaun

text: Similaun on noin 3 600 metriä korkea vuori Alpeilla Itävallan ja Italian rajalla. Vuori tunnetaan erityisesti Ötzin löytöpaikkana.


title: Ethel Merman

text: Ethel Merman (oik. Ethel Agnes Zimmermann 16. tammikuuta 1908 – 15. helmikuuta 1984) oli Tony-palkinnolla palkittu teatteri- ja elokuvanäyttelijä sekä laulaja, joka tuli tunnetuksi etenkin musikaalirooleistaan ja vahvasta lauluäänestään. Häntä kutsuttiinkin lempinimellä "Musikaalien kuningatar".


title: Ethel Merman

text: Mermanin tunnetuimpia elokuvia ovat "Tähtien kanttiini", "Rouva lähettiläs" ja "Rytmiä veressä". Hänen viimeiseksi elokuvaroolikseen jäi vuonna 1980 ensi-iltansa saanut "Hei me lennetään", jossa on näytteli todella pienen roolin luutnanttina, joka luulee olevansa Ethel Merman. Ethel Mermanilla on kaksi tähteä Hollywood Walk of Famella elokuvaurasta osoitteessa 7044 Hollywood Blvd. ja laulajan urasta osoitteessa 1751 Vine Street.


title: Ethel Merman

text: Merman oli elämänsä aikana neljä kertaa naimisissa ja hänellä oli kaksi lasta. Hän kuoli aivokasvaimeen.


title: Elimyssalo

text: Elimyssalo on Suomen itärajaan rajoittuva valtion luonnonsuojelualue Kuhmossa, Kainuussa. Se on pinta-alaltaan Kainuun laajin luonnonsuojelualue, 82 km². Alue on luonnoltaan monipuolista ja edustavaa. Siellä on runsaasti erilaisia luontotyyppejä. Maisema on moni-ilmeinen. Metsät ovat hakkaamattomia aarnimetsiä. Salon ydinalue on Elimysjärven ympäristö. Elimyssalo on aarnimetsien, monenlaisten soiden, vaarojen, naavaisten korpikuusikoiden ja rehevien puronvarsien sekä pienien järvien ja lampien mosaiikkimainen kokonaisuus. Soiden osuus pinta-alasta on merkittävä. Suometsiä ja korpia on runsaasti. Roninsuo on Kainuun komeimpia rimpi- ja kalvakkanevoja. Hyvin suuri osa osa Keski- ja Itä-Kainuun yli 150- ja 200-vuotiaista metsistä sijaitsee Elimyssalossa. Vanhoja aihkimäntyjä sekä on siellä täällä ja keloja näkyy paljon varsinkin soiden reunamilla. Metsät ovat naavaisia. Myös harvinaista raidankeuhkojäkälää esiintyy alueella. Retkeilyreittejä alueella on yhteensä 24 km. Elimyssalon luonnonsuojelualue on yksi luonnonsuojelulain nojalla perustetun Ystävyyden puiston alueista.


title: Elimyssalo

text: Alueen eläin- ja kasvilajisto on edustava. Alueella on erittäin suuri merkitys mm. metsäpeuran ja suurpetojen suojelun kannalta. Elimysalon syrjäinen sijainti on antanut surille nisäkkäille niiden tarvitseman rauhan. Se on tullut kuuluisaksi metsäpeuroistaan ja karhuistaan. Sen liepeillä on valokuvattu paljon karhua ja muitakin suurpetoja sekä metsäpeuraa. Metsäpeura metsästettiin Suomessa sukupuuttoon 1900-luvun alussa. 1950-luvun lopussa tehtiin ensimmäiset havainnot sen paluusta nimenomaan Elimyssalolla. Koska Elimyssalon alueella tavataan monenlaisia suotyyppejä, jotka ovat tärkeitä metsäpeuran elinympäristönä. Se on metsäpeuran tärkein lisääntymisalue Suomessa. Siellä oli vielä Suomen oloissa alkuperäistä luontoa jäljellä ja riittävän rauhallista peurojenkin poikia. Martti Montonen on kirjassaan ”"Suomen peura"” kertonut havainnoistaan Elimyssalon tärkeydestä peurojen lisääntymiselle Suomessa.


title: Elimyssalo

text: Nisäkkäistä alueelta löytyy edustava joukko harvinaisia erämaaeläimiä, kuten mm. metsäpeura, liito-orava, susi, karhu, ahma, ilves, kanadanmajava ja saukko. Majava on uusinut Elimysjoen virtaussuunnan. Linnuista on alueella pesinyt mm. kuikka,laulujoutsen, metsähanhi, kurki, pikkukuovi, suokukko, haarahaukka, lapinpöllö, kuukkeli, kirjosiipikäpylintu, lapintiainen, tilhi ja sinipyrstö.


title: Elimyssalo

text: Silloinen valtion luonnosuojeluvalvoja Reino Kalliola ehdotti vuonna 1969, että Elimyssaloon perustettaisiin 160 neliökilometrin laajuinen metsäpeurojen suojelualue. Esitys ei vielä tuolloin saanut kannatusta, vaan alueella jatkettiin metsänhakkuita. Vasta vuonna 1972 Elimyssalosta rauhoitettiin 30 km kaikelta metsätaloustoiminnalta 20 vuodeksi metsäpeurojen suojelemiseksi. Metsähallitus osti Leppävaaran tilan v. 1973. Elimysjärven luonnonhoitometsä perustettiin v. 1977. Kun Ystävyyden puisto perustettiin vuonna 1990, aluetta laajennettiin ja siitä tuli Elimyssalon luonnonsuojelualue. Vanhojen metsien suojeluohjelmassa Elimyssalon luonnonsuojelualueelle ehdotetaan laajennusalueita, jolloin alueen kokonaispinta-alaksi tulee 92 km².


title: Elimyssalo

text: Elimyssalolla on kaksi 1800-luvulla perustettua erämaatilaa, Levävaara ja Latvavaara, jotka ovat myös Kainuulle tyypillistä vaara-asutusta. Molemmat tilat ovat saaneet pääasiallisen toimeentulonsa eränkäynnistä, tervanpoltosta, kaskiviljelystä ja karjataloudesta. Tilat autioituivat 1960-luvulla. Levävaaran rakennuksia ja pihapiirejä on kunnostettu 1950-luvun asuun ja Latvavaaran pihapiiriä on ajoittain niitetty.


title: The Battle of Evermore

text: "The Battle of Evermore" on englantilaisen rockyhtye Led Zeppelinin akustinen kitara- ja mandoliinikappale. Se julkaistiin yhtyeen albumilla "Led Zeppelin IV" vuonna 1971.